text:
Radio Veritas Asia nsen shapoi dap kaw nna myu sha ga law law hte nsen shapoi nga ai hta RVA Jinghpaw Nsen Shapoi Dap gaw Myanmar mung dan Jing hpaw mung daw hta shanu nga ai wun pawng sha ni hpang de madung da nna shapoi ya nga ai nsen shapoi dap rai nga ai. Wun pawng sha ni gaw madung hku nna Myanmar mung dan Jinghpaw mung daw hta shanu nga ai myu baw sang ni rai ma ai rai tim, Mi wa gun san mung dan, Thai, India hte kaga mung kan mung dan shara shagu hkan mung chyam bra nga pra nga ma ai.
Myanmar mung dan gaw Buddha makam masham hpe hkap la hkam sham ai ni malawng maga shanu nga ai mung dan rai nga ai majaw Karai Kasang a mungga hpe hkap na la na matu yak la nga ai. Sasana majen je ai jau ma ma ni aloi sha ndu lu ai tsaw tsan ai bum ga hkan shanu nga ai myu sha ni hku nna Karai Kasang a mungga hpe na la lu na matu grau nna pyi yak la nga ai. Karai Kasang a mungga hpe hkap la mayu ai ni law law nga nga ma ai rai tim buga hta magam gun ai jau ma ma magam gun ni nlaw ai majaw mung hkawm wa hkawm sa yak hkak ai hte prat dep matut mahkai arung arai ni nnga ai a majaw mung Karai Karai Kasang a mungga hpe tang du hkra hkaw tsun shachyam shabra ai lam ni n galaw lu ai rai nga ai.


c: text/html

text:
LANI MI GO CHYE HKRUM NGA AI
会有相逢的一天
时间:2014-06-09 00:00:00 来源:德宏团结报
Ka ai: Mahko Tom
Daini go gade ning tsan gang mat sai manang jan a chyanan du pru ai majo gade sha myit gabu nga n ngai.
“ Ganoi sha lo ” nga ai ga hko lahkun ndai n nga yang, nang gayat hkrang dat ai chyanan nambat hpe ngai ganoi sha nhta dip madat ai shalai kau dat. Mungkan ntsa e hkuhkau manang jan hte makyit mahkai hkrunlam hta ningsin hte ninghtoi nga ai zon ganoi sha she shai hkat mat nga ai.
Ya nang go “ Maigan hte miwa sai gayau ai gashu mung lu mat, La-tin ameriga dan mung ganoi chyam hkra hkom sai nga.” shiga tsun dan ai majo ngai grai na gabu ya sai. Masha ni tsun yang, masha ngu ai go madu ra sharong ai hku galo byin yang myit pyo myit dik ai da, tim nang “ 2008 ning ko nna byin pru wa ai mungkan gumhpro ruyak nhkun a majo nang a bungli lam hta mung wa-hkye hkra nga ai, nmyit jasan yang miwa mung de pyi n htang mat wa sadong ” nga tsun ai majo, ngai mung teng na re ngu tsun ai hta lai nna go gara mungdan ko nga tim manghkang myu myu chye byin nga ai, ganing chye di na. Anhte madu nan n sa lu hparan lajang galai kau ai mabyin masa lo lo hpe anhte sa chye hkan shaman la ai hpang myit pyo lu na re ngu sha she chye myit la mat ni ai lo.
Nang tsun ai hte maren an go galoi tim chye hkrum hkat nga ga ai, n hkrum hkat na ni hte go makau hku shachyat arut lai mat wa tim n mu hkat nga ai. She teng le, nang Ameriga sa nga mat ai hpang lahkong lang wa yang lahhkong lang mu hkrum hkat saga ai. Galang go ngai zuphpong lung ai ngu yang wa hkrum hkat, galang go laksan hpaji sharin matut jat la lung ai shaloi hkrum hkat ga ai. Gatnen mung n atet yu ai, yupmang mung n mang yu ai.
Myit dat yang, dai anhte lung dakkasu jong wang gata ko mago si chyom di sha hkom, laban shana nhtoi hkren hkren laika yu dung, bolung gayat hpung ko lom nna bolung shingjong hkom ai zon sha anon nga yang, anhte sak prat n tum shamyi gumgai dingla mat wa saga ai re. myi mung gabrim wa, sam n tsang mat wa, n-gan myi nja mat wa ,tim nmyit machyi ga, nmyit hkrit ga, mungkan hta sak sumri nga manga go anhte hte maren re, lamu ntsa na ninghkong jan du hkra lani mi go anhte masha sak prat hte maren gumgai dingla chye ai zon shi mung chyi hkru htum mat nga ai da.
Manu dan ai go ja lungseng re da, tim masha a sak sumri sumroi hte ganang dan na, sak sumri sumroi hkoi mat jang ja lungseng mung hpa lachyum rong na. Dai majo hkuhkau ai ngu ai go an a sak sumri sumroi hpe makyit mahkai ya lu nga ai, lamu ga gade dam gaba , aten ahkying gade na. Tim makyit mahkai a myit go panglai hka zon sungsung ing rong nga ai majo, an lani mi go achye hkrum nga ga ai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga

robotstxt: allowed

filter: keep


text:
Mahku nu shabon ai lam
Mahku nu shabon ai lam
时间:2010-08-25 00:00:00 来源:德宏团结报
(Majan laka) Maji Shan Lum
(Shat 8 nhtoi 20 ya na do)
Kasan bum shatung nna
Rot sha hpungpon gangai wa ga
Gumdun not in wa saga
lahkam htot in wa ga
Gatso bum shatung bai du ra
Mahku nu shinglam majan jahkum
Ningpyo laka ganon shanum ga
Gatso bum shatung nna
Rot sha hpungpon gangai wa ga
Gadan jinghkang lai in wa
Akrung sinwa lai in sa ga
Jangbong kong shatung bai wa du
Gadan jinghakng bai wa pru
Ganon manang shanum wa ga
Ganon manang wa num sai da
Jangbong kong shatung nna wa
Rot sha hpungpon gangai wa ga
Hkuiho bum shatung bai wa du
Mahku nu shinglam majan shanum
Ningpyo ganon jahkum wa yu ga
Mahku nu shinglam majan go num sai
Ningpyo ganon ni go hkum sai
Hkuiho bum shatung nna
Rot sha hpungpon bai gangai wa ga
Rot kong sahtung dai wa du
Walo kong shatung ko nna
Ganon manang bai sumru
Ganon manang go num sai
Ningpyo ruji ni mung hkum sai
Ninghkong jaiwa ni mung hkum sai
Walo kong shatung ko nna
Rot sha hpungpon bai gangai wa ga
Apan gayau in wa ga
Numda htau nna wa ga
Gumdun htot in wa ga
Lahkam htot in wa yu ga
Mali sama kong bai wa du
Ganon manang bai sumru
Ganon manang go num sai da
Ningpyo laka ni mung hkum sai da
Mali sama kong nna
Rot sha hpungpon gangai wa ga
Gadan jinghkang tot in wa ga
Akrung sinwa shingkot in wa ga
Shatung kunglum bum bai wa du
Ganon manang bai sumru
Ganon manang wa num nga
Ningpyo laka wa hkum wa sai da
Shatung kunglum bum ko nna
Rot sha hpungpon gangai wa ga
Gumdun not in wa ga
lahkam htot in sa yu ga
Ya shatung samda bum bai wa du
Gadan jinghakng wa pru ra
Ganon manang shanum
Ningpyo ruji jahkum wa yu ga
(Ya na lang bai matut hti ga)
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Sumla shiga
图片新闻
时间:2014-11-12 10:53:36
Shata 10 nhtoi 27 ya shani, mungdo pati rapdo mu madu tau Ho Ru Li re ni, sungchyung ai hte Mangshi Funghpyin gat mare ko malut hkom hkai mu lam sa jep dup hkom ma ai. Ndai go Ho Ru Li malut bong bong shara ko malut bong tu ntu tsom ai lam sa jep yu nga ai re.
Shata 10 nhtoi 25 ya shani, Nshon ginwang ni Mungsa pa ginwang do ko “Tsomhtap ai Sakhkung, mau na zon re Mungsa pa” ngu ai 2014 ning lago leng jon shalik shamu shamot poi hpo galo ma ai. Ndai go lago leng hpe sharong shara ai ni mungsa pa ko lago leng jon shalik nga ma ai re.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
MYITKYINA MANAU GALANG BAI SA YANG
密支那目瑙
时间:2014-06-30 00:00:00 来源:德宏团结报
Hpan Ja
2007 ning shata 1 pro 6 ya shani, mungdo manau sa hpung ko bai hkan lom nna, Myitkyina Shata pru manau poi de bai sa wa ni ai.
Ndai lang na manau poi hta, ngai go manau sa nau na hku nson sai majo, manu dan, hkik tsom ai rida maka labu hte soi palong ni mung n-gun ai sha, atsang awang rai nna hkan sa mat wa ni ai.
Manau sa wa yang hpa majo manau nau na nson ai i? myit ai lam ni go, sumrai galu《Lohkum Ja Dim》hpe ka bang wa ri ri rai sai majo, moi Lohkum Ja Dim yan Nga Nong Lauban pyo chyai hkom yu ai Myitkyina, Mali Nmai hka hkan sa du gawan hkom mayu ai lam rai nga ai.
Bai lam mi go 2003 ning hta manau sa yang, pyo ai namchyi loi pyi nrong mat dum ai majo mung, abui ayang sha rai manau sa nau na myit kadong lung mat ai hta mungrai nga ai. Lapu galang mi achye hkrum yang, sumri do sha mu tim numla kailang galok wa ai bo le i.
2003 ning na Myitkyina manau sa ai lam hpe dum dat jang, hkai nma ai maumui wa le, Laiza gik ko lai bang wa yang, lawan wan nlu shang wa nna, manau sa ai, Myitkyina du lu sana re ngu nna ningtsing ai myit makrung pyi ma do kyip mat wa sayang she, mai lai sai nga nna bai rot mat wa ai, Laiza sha no lai bang mat wa yang, modo bai hkring mat sai, tsomra na sayang she, mai hkom sai da nga nna shamot mat wa yang, Manmo lam, Myitkyina na lam hte Laiza lam numbro ko bai sa chya mat sai. Dai lam numbro hta sa hkring ai hkyingten go ajin aban rai mat wa nna, shat kosi ai ni nhpye na lu sha sho sha shama, dung tsu ai ni go masha ni a nta de ahpre shang da chyai rai, masha nau dung lo nna nta krauda mung dung shayot kau ya, la wa-ngan tsom ra mi za zin bai rot galo nna, anhte yong bai jom dung yu yang nshamu jang she, nta madu ni a myit bai pyo mat re mung lom sha saga ai. Shana de tingsa ajan pyi sinna maga de nga mat wa sayang me she mai hkom sai da nga nna, shamu shamot mat wa ga yang, manau sa ai modo sumshi mali shi go gaji gachyep la ai, n ru n ra re modo lam ko ninghpu hte dun rai hkom mat wa ai rai yang, ninghpu nau na-du ai majo, hpang de na ni shong de na ni hpe nhkan mu mat rai, myit pyi htum htum nga let, hkum ting na nrut nra pyi modo nau ga-nga ai majo hkrok hkrak tsu machyi mat ma sai. Ajan go ninghpu ko shang mat wa ai zon, galoi na lapran mat mat wa ai re nchye mat sai, ninghpu maling ko nna ningsin hku de bai gayin mat wa sai hte maren, modo dat myi nnan nmai rai mat sai, ninghpu marit nna hkum pyi anu anai nga mat wa sayang she, modo bai hkring mat sai.
Tsom ra na sayang she Mali hka mahkrai ko du sai nga ai shiga na lu nna, myit e ong ong sha ngu let, Myitkyina du sai ga rai re nga ai ngu la tsap to nga yang, lago she tsu mat tim tsim hte tasm bai rai mat sai. Masha yong mayong angun angan nga nna myit npyo to nga ai ten hta bai du ai shiga go, Sakhkung mungdo de nna got shang wa ai modo mahkra ko Myen mung na nambat dazik galai shakap kau yang she Mali hka mahkrai lu lai na hku bai rai wa sai da. Anhte a modo ko nambat dazik galai shakap kau ngut yang, shana ten hkying 12 du mat sai.
Myitkyina na Shata pru manau wang ko du shang wa nna, madu ni hte manau ni jom shachyan shanga hkalaum hkat nna shana shat sha ngut yang, yuptung yuphka rai mat sai.
Shata pru de manau sa yang go shata jan e Sam sa ai zon nga ai ko sa wa ai bo rai ang sai ngu, ayak ahkak nga ai myit hpe n-gun jo la rai nga ai ten yang, yup shara de sa wa saga nga nna bai maron dat ai hte rau, gadai mung gadai dung ai modo de bai wa dung mat saga ai. Maling mala nga ai lam hku rai mat wa yang, Sama Miwa ni a htap lahkong re zuphpong gok ko sa hto sharu ton masai, shana ningsin ningmun e she du bang wa ai rai nna, nam hiom mayu ai sharang ai hkrai rai sai majo, chyahkring mi na laman sha zuphpong gok na namdum de jithkyi hpring gaprat mat sai, jit lui ing mat, hkyitong ni ndi nda rai to mat gajang nna, lago hpe pyi mai hta hpai kau yang go hta hpai lang kau, byin mai yang go shinggyim masha ni yong ahkra zon shat n sha ai nga mai to ngu nna she myit mat ni ai. Dai shana go ninghpu bat hte numshu lamu bat ni gayau gaya, num la gok mi ko sha marai lahkong nba langai ngai jom hpun nna yup mat saga ai.
Yup mang pyi garai nmu yang manau nau sa wa saga nga nna bai shadut dat sai hte maren, yong mayong myiman majoi joi sha gatsut kau nna mon sumli la rai , manau wang de bai sa wa yang, Mali hka hte ninghkong ja jan hpe mu mada dat jang she, shanut hkanu nga ai myit asan sha bai nga mat sai.
Raitim, shana de Sakhkung ko nna sa ai la langai mat mat ai majo, anhte yong go nmu nchyi nga nna nga npyo mat saga ai. Dai lam ni hpe dum dat jang, ndai lang mung lam lapran gade bai yak nna she lu lai na kun ngu nna myit lo let, Layang No ni a modo ko hkan dung nang nna, Mali zup de alu sha sa du hkom ga ngu nna so ningdat da sai.
Masum ning a hpang na Myitkyina lam go, Laiza gik na Shanglot hpyen la ni mung kaga lai hpa mi nhkap jep ai sha shalai bang dat masai, ya go Myen hpyen gik hkan she bai hkap jep masai nhten ngu son tak let jahta mat wa yang, ndum ai zon nga yang Myitkyina shata pru manau wang shinggan ko, manam hkap madu ni modo lam lahkong maga rai, madum sumpyi chyingbau shupsheng hte hkap tau nga la jang she, Myitkyina hte Sakhkung mungdo go manap shat pyi sa mai sha ai shara re hpe chye mat sai.
Shana shat sha ngut ai hpang, yup shara hparan wa ma yang, anhte houng ni shara mi hkan du yang mung yup ra n man sai hkrai hkap nga nna, daina go amyu mi bai rai ang sai ngu, htot hkrai htot hkom mat wa yang, jahtum e go Myitkyina myu ga-ang na Nyulai manam jarop ko woi sa wa masai.
Manam jarop ko du yang, yupra nlo mat sai, marai lahkong ku langai ngai ko jom yup na tai mat sai nga nna, grai tong ban let hkap tsun ma ai, raitim la nkau mi go la shada ganing rai yup ku mi ko sha jom yup na rai nga nna grai go aput ma ai, raitim, mandan lok lek zon langai sha hpe lahkong masum nmai shabyin la ai majo, gok mi ko marai lahkong hkong nshang wa nlot rai sai. Manang ni yong azum zum rai shang wa mat ma ai hpang, ngai chyu sha ngam shingtai mat sai majo, ngam ai gok langai go ngai jo sha mat sai.
Myitkyina mare gawam na matu manang yan a manau sa lago mung hkan gang ya nga sai. Du ai hpang shani ngai go Maran Ko yan Bok Tong hpe sha woi rai Myitkyina gat lam de gawam bang mat saga ai. Myitkyina simai gat go Mali hka kau e sha rai nna, hka kau nten ko Mali hka de myi man yong let, hkausoi sha yang alak mi mu ai na ai, hkausoi mu ai hta n-ga, hka hpe mu nna myit pyo ai majo nhten grau mu mat ang ai. Hkausoi sha ngut nna Jinghpo ni nau ai Nga banau sa tam yang, Myen ni galo ai Hkatsu banau hte ntsin hte brim re sha ai bo si-mai mai shatai na zon nsan ai Nga banau sha mu nna, myit e loi mi ngo ngo nga let hkro hkom nga yang, Jinghpo num langai mi lagoi hpo hte matep ai si-mai dut nna nhpa matep re ni ngu san jang, Hkahku ni galo ai Nga banau re nga nna tsun dan u ai. Anhte go dai sha tam ai ni rai nna, manu dara na mung nshai sai, marai mi matep mali li sha lu mari tim shingnoi mi mu mari ai daram myit pyo mat saga ai.
Shana de, Maran Ko yan Bok Tong manau sa nau na matu ali ahti rai shakya lang nna manau wang de sa wa saga ai. Maran Ko go manau nsa nau nlot re da, shi tsun ai Sakhkung ga manau gade lang manau tim hpaga ga kyin nna manau wang sha pyi nlu sa garet ai, ndai lang go manau nau na ngu nna nanhte ko hkan ga-nan nang ai re da.
Manau wang de sa wa yang, 2003 ning na manau poi zon masha chyat ganong ai mung nmu, masha nlo nna lamu ga go dam rai, loi mi garen garen nga let gawam hkom mat wa yang, manau poi a matu san da ai gat ya dabang de du mat wa saga ai. Dabang ko mung gat dut masha ni ginsum nnan sha no gap bang wa ai she lo nga ai. Chye ai masha hte hkrum nna hpa majo manau ngut wa sayang she gat sa wa ma ni ngu san yu yang, manau du na masum mali ya no ra ai nga nna tsun dan ma ai majo kajong mat saga ai, galo bai san jahkrup yu yang she, manau go 11, 12 ya shani she re, ndai lapran go mungdo daido poi she re nga nna tsun dan ma ai. Shaloi she anhte go nau jau sa kau sai, masha ni manau poi sa wa ai shani anhte go wa ten bai du mat sai ngu myit shup shup ngu let, gat dut dut ai ni hpe hkan yu hkom mat wa yang, lu sha ko nna lai ai go Miwa mung na gat rai hkrai pri, mari mayu ai myit mung ahkyep mi pyi nrong mat sai. Ajan go chyep chyep gahtet ai ko, nhpye hte jan shingga let hkom mat wa yang, Jinghpo gumgai langai mi Akyau dut dung nga ai sa mu nna, nhpa hpa kyau re ngu hta yu let san jang, gumgai jan go, Magui kyau, Aya kyau, Sharo kyau re nga nna shachyan dan bang wa sanu ai. Ngachyu zon hpro ai arai gumdin tong langai to nna, nhpa re ni ngu hta san jang, gumgai jan go Jinghpo ga da Miwa ga da ga let Sharo chyu re nga nna tsun u ai. Ngai go mau sai, sharo chyu ndai made de go ganing di pyip gahkyin la ai rai kun ngu nna bai san jang she, shi tsun ai go:Sharo gasha a shinglet go mazut ai rai nna, achyu chyu ai shaloi sharo ganu a chyusi marun jahpye kau ya jang, sharo chyu aga de lui kap mat ai re, ndai go Putau ga hkan na akam gaja ai shan jaugong gaba ni sha she mu tam ai, grai manu dan ai bo atsi gaja re, nanhte lawan mari la mu le, gumgai dingla ni sha jang n-gun rong wa, ramma ni sha yang hkum grau kang wa, ma kaji ni sha yang gaba bong tsom wa ai. Akyau dut ai gumgai jan tsun magang tun magang, Miwa ga she ga shalom wa jang she, shi dut ai akyau go atu hkrai rai na she shadu mat sai, raitim gumgai jan gumhpro grau lu dut na matu shapyo ai rai na re ngu nna, ngai go sharo kyau hte aya kyau arong rong mari la se ai, akyau shen ai shaloi gumgai jan jang si go nlang ai, jang hpan ko gumhpro ahti mi gabai bang nna me shen ya u ai.
Akyau sha mari gun rai manau wang de bai nhtang wa saga ai, manau bu hpun nlang nna gara de wa sa wa yu na kun ngu no son nga yang, du gaba Htoi Man a daraiba wa gat sa bai so nna myu de bai gayin bang mat wa saga ai.
Shana mungdan lahkong na yu ngui shayi shadang hte ka manot masha ni zat pya dan ma yang, Sakhkung de nna sa ai ni hkon ai , ka ai mahkon, zat, masha yong hpe mu jin sai majo, hkru ai ko shat ganagu sha ai zon ngu yu shakut dung nga yang, Sam amyu ni a Gayang ka hpe nsharam shara matut nna bai sa ka dan dan re hpe she nang wa hkra yu shakut kau saga ai. Hkum hkra yu lau mat ai zon nga nga yang, Jinghpo num langai mi longhpro she mong wa hkra re Myen ka sa ka gamong dat jang she, yup shamnui si she bran mat hkra, bai matut yu wa yang,Gala amyu ni mung tsom tsom sha rai bai sa ka dan ngut ngut re hpang, manau shayi bai lata bang wa masai. Tsom shayi lata ai shaloi mayen yu ma-ut na daram tsom ai nlom ai majo, dung lagon mat nna, manam jarop de wa mat saga ai.
Mali Nmai zup ko nna lai ai kaga hpa mung nsharong mat sai majo, lawan wa yup mat na sha ahkyak rai mat sai.
Pro 9 ya jahpot Mali zup de rot mat wa hkyen ai hte she, nsen hton jak ko nna ya ten na manau go Sakhkung mungdo ni a manau re nga ai hte rau, chyingbau ngoi gara wa jang, Layang No go: Mana lo, lago lahpan she gaya wa sai, manau wang galang grup sha yo, shanglot hpyennum ni a lapran ko matep nna galang grup sha yo. nga nna, modo na gumhpro n-gang soi nhpye sha hta hpye la rai kagat mat wa sai. Shaloi she Maran Ko mung hkrap hte hkri tsun ai, nanhte ngai hpe hkumton da kau lu yo, manau nau yang go lahkong lang shagup ai bo re da , ngai mung no sa mayu ai nga jang she, lawan sa manau la su, hkying hkum chyen mi ko nna hkum shalai ngu dat sai..
Masha la ai lam go grai ndot npyo ai she rai nga hka, Mali zup de sa wa na matu jan lo mat nna nji n-gu nga ai myit hte, Bok Tong hte an labau hking rai pya madun gok de gawam mat saga ai. Pya madun gok ko moi jiwoi jiwa ni galo da ai la-hkri rai grai madun dan ma ai, ra mayu ai arai mahkra go ndut ai hkrai , myi sha mai bau la sai, raitim ari pali hte hkri ai hkabu langai hpe grai ra gari ai jo e, ngai hpe dut ya kau nna nanhte langai mi bai galo la mu ngu yang, ya prat na masha ni nchye galo mat sai, ndai go labau shang ai arai ni she rai mat sai nga, tsepkop ndut ya hkro masai. Ngai hpe yu mayu jang manau poi hta sa wa wa di u da. Myit loi mi shup shup nga let dong mahka hkom nga yang, madum supyi amyu myu pya madun dan ai shakum ko, Sa-myen manai makai gying gying gang gang re mi noi da ma nna,“Ndai sa-myen mung ndut i?”ngu sa san dat yang, “Ndut ai, ndai zon si ai Sa-myen mung nau nmu ai re majo, pya madun ai sha re.”bai nga mat nna gayin wa ai hte, Hkahku nhko hko, dangpai bu ai lapran le galu gaba ai salang langai mi go: Hkying masum jo jang go dut na. nga nna hkan tsun u ai.“S-hayu dat u.”ngai manu ndara ai she jo kau nna Sa-myen la hpai kau jang, pya madun gok sin ai wa go“Arai nang, ya mu madu ni wa pop jang ganing ngu wa hkap tsun dan na re ta?” nga nna pot a ngun dat nu ai, ngai go lungseng tong mi lu mari hpai ai hte grau gabu nna, madun gok ko nna Bok Tong hpe sha so woi rai hprong pru mat wa yang, shingtai hkrit yang sumbra hte gatut ai ngu ai bo, Hpau mo n-gang hpye ai la wa-ngan langai mi go ngai hpai ai Sa-myen hpe yu nna, ta layung di rai san ai,“Ya ganing rai arai dai hpai hkom nta?”"ngai mari la kau sai.""Gade mi hte?"“Hkying masum ya sai.”“iwa gumhpro kun?”“Myen gumhpro.”“Aga, arai ndai ni go pya madun rai hpe wa dut sha bang wa masai i?”La dai wa go grai myit npyo ai hte pya madun gok de hkre hkre lahpre mat wa jang, ngai mung shi bai hkan tam nang na tsang nna, Sa-myen hpai kagat mat wa let modo ko wa makoi bang kau se ai.
Shani shingtung pyi du wa sayang she, Layang No yan Maran Ko go manau lu manau shagup la nna, grai myit mu dik let pru wa mara ai. Jahpot shat gan sha la nna Mali Nmai zup de rai mat wa ga yang, lam tup aran ara rai de da ai shangu galup ai Jinghpo gahtong hpe shagu, si-mai sun galo ai nmu rai, Jinghpo mungdo ni nau lagon ai, si-mai sha pyi nkam hkai sha ai, ngai lama lamu ga nde masa ai lu yang go ganing ning de hkai sha na nga nna, ngai lama hkrai ngai lama let, yong mayong go dam lada ai lamu ga hpe yu manon nna, la ni go Myitkyina de num kaji no sa tam na nga, num ni go Myikyina de lamu ga grai lu ai shabrang no sa tam na nga nna, madin madang pyi n nga hkra jahta abyap mat wa saga ai. Ngai lama wa rai yang hkrai rai yang mat wa tim ndu hkro, anhte hpe lam woi shong ai Layang No a ganau wa mung n-gup maji ji ai, nhpa san yang nhpa sha tsun, jan ai ga lahkum mi pyi nkam tsun nga nu ai. Mali Nmai zup de sa wa ai lam go hkom magang tsan magang , akrung sung wa magang rai jang she, Layang No myit malai lu si wa sam nu ai, nde tsan ai chye yang go nsa sai nga nna tsun shapro dat jang, ganau wa go gade ntsan sai , lau du sai nga nna myit bai shapyo ya sai. Hkaro hpunggo de du wa magang, lam gano sha preng ai jak ni bum gano sharu nga ai, lam woi wa tsun ai, lam ndai htu shatsom ai go Sutdu Yup Zauhkong re nga nna shachyen dan u ai.
Hkying langai jan hta anhte Mali zup ko du hkrat wa saga ai, hkakau kong ko nna hka zup de mada dat yang, Mali yan Nmai hka go pai hkra rai lui hkrat wa nna, num she ko hkrum re hte shada da ahpum kyit rai, sinna maga de rau sha run run rai lui mat wa masai. Mali hka kau na zai bru jang hku go pyo chyai hkom ai ni a matu lu sha galo dut ai ni, jong hkye jong tsit , jong htoi ni shachyen jung ton nna, wan hkut hte mong rai kyin nga ma ai, lawu do de na lungja yang hku go aja htu sa ai masha re da, num la, ma ba ai da, ja htu hting rai ni lang nna, majo jo rai ganot hkom nga ma ai. Nkau mi go hka won jon nna hka nam de rai mat wa, nkau mi go Nmai hka chyen de lung mat wa rai nga ma ai. Shanhte hpe yu yang grai pyo la ai zon rai, anhte mung sak no kaji ai ma ni zon, gadong yu ai shaloi ahtu gato na ntsang rai kagat te yu wa saga ai, Ja htu ai ni a makau e kagat du ai hte, ngai go Ja htu la wa a ta na bye laja hpyi la nna, shanhte zon nlung lahpran hkan na zaibru shap la nna Ja hking ko bang nhtom, Ningahong Maran Ko hpe hka kau de lawan sa hkying yu su ngu shadut dat nna, shi sa hkying yu nna tsun ai, “Aja go nmu hkying ai, lungseng chyau hkyep masum mali mi rong nga ai lo.”nga nna hpu dat nna bai sa chyan yu yang, teng sha Lungseng hkyeng gachyi chyi lo ai rong nga ai, Lungseng wa mi rong tim anhte bye laja nlu ai, hpa hte nhtu la sai. Ja htu ai ni hka nam de rai mat wa ma masai, ngai mung shanhte ko hkan nang nna, nlung amyu myu re ahpra ai hku hkom mat wa yang, joi manga dang du ai, maka pu nnan pu wa hkyam ai zon hkyeng tsom ai nlung langai mi sa mu nna, grai gabu let hta hpai yu yang chyip chyip li nga ai, ndang hpai nna lung mut langai a ntsa ko hta mara ton nhtom, aga chye madat ai rai hpe zon: Loihkring wa let wa hpai la na ngu tsun kau da nna, hka nam maga de hkan mat wa yang, Ja htu ai ni hka kau hkan na zai bru shagot hkying at nga ma ai, ngai mung ta hte hkan ahpre dat yang, nmyit madom ai sha, Lungseng hkye hkrai ahpre hkruP nna, Bok Tong, Maran Ko, Layang No, daraiba ni yong hpe shaga yu yang, ngai a nsen go hka nam de hkrai yong lom mat wa sam ai, gadai mung nhtan ya ma ai. Ja htu ai ni hpe hpa rai Lungseng nhta ma ni ? ngu san yang, ma chyu shachyu ai num langai tsun ai gadai nmari ma ai da. Shanhte hpe lani mi Ja gade lu htu a ni ngu bai san yang, yui langai lahkong sha re da. Ya yu yang anhte masha ni hpe si-mai hkai agon ai ngu shatan ai go shut sa, Karai wa e shanhte hpe shara magup si-mai hkai ton da ya sai majo, shanhte tam lu tam sha loi mat nna, si-mai nhkai ra ai sha rai nga ma hka !Ngai pyi Lungseng gasha lachyok mi dang hta ton sayang she, daraiba wa sa wa ra ai.
“Daraiba wa, ngai nanhte hpe Lungseng hta ga ngu shaga yang gadai mung nhtan myit dai.”
“Lungseng? hka gara ko! Anhte nang shaga ai nna ai she re.”daraiba wa shanhpyi gyepdin ro kau nna hka kau de lajen sa wa let htan u ai.
“Nang dai zaibru ahpre dat yu u, grai rong ai, kaji go kaji ai, raitim nta ko pat gom hkan wa tsing ton nna yo chyai yang grai tsom ai.”ngai mung da-ngam no hta nga ni ai. Raitim, nbung bat hpe manam yu yang, jan sinna de ga-ngai mat wa ai na sai, daraiba hpe wa mat saga, manang ni la jin na ngu,nwai nwai nga let woi wa kau ni ai.
Nmyit madom ai go, Bok Tong yan Maran Ko mung hka kau hkan ahpre tarung to nga la nna, ngai go Lungseng grai lu hta sai ngu wa hpu dan jang, shan lahkong mung hta ton sai nga, Layang No chyu sha ngai ntsun dan yang hpa rong ai mung nchye nga nu ai, Lungseng rong ai oh e nga nna, hka kau hkan ne bai sa ahpre dat yang, Lungseng hkyeng nan nan rong to jang she, aman rai bai hta bang wa sai. Nye tsun oh lo dan ai majo, bu hkom manam ni yong mayong Lungseng ahpre hta ai hkrai rai masai. Lam woi wa chyu sha pyilan shingtai zon, hka kau e wa yong hkro to nga ai hpun ding hkra ntsa e, n-gup shachyip kau nna tsim hte tsam rai dung to nga nu ai, shi hpa myit ai nchye sai.
Shat sha ten rai sai, anhte jong hkye langai a gata de shang dung nna, seng madu hpe Nga ju, japhtu, Shinglim pan hte tsing ai dambya si ntsin, marai mi shat makail angai hpra, Muisiki tsa palin mi htet la nna, lu sha bang wa yang, mu mu ai go mying pyi malap, nten pyi sha lom kau na daram nyam sai. Si-mai ndai hte hpe sha shakon sha nlo, mu she mu dum, lama grau lo grau mu yang, anhte go Mali zup ko nna wa na pyi nkam mat na hku she rai sai. Shat sha ngut ai hpang, yong mayong go hka kau de madu ra ai arai tam hta mat wa masai, ngai mung hta masat da ai lunghkye no sa hpai la na ngu let, nlung yang hku hkom mat wa yang, gyinshau hpyi zon re, chyinghkrang pu pu an ai hkauna zon re, Shangma di zon re lung chyang, grai kri ma-nyen tsom ai lungchyang kailang ni no hta hkom nga yang, manang ni yong akong du mat wa masai, Layang No go lawan lung wa, jandu wa sai nga nna maron satsang, magui tin tim prang yang n ga-non ai ngu ai bo nan nan, myit tim magang, ngai hta da ai lung hkye hpe mung nmu tam hkro sai, ganing nchye di sai, nja nja nwai nwai ngu let, lahkam mi htot galang mi gayin yu dat dat rai modo jahkring ton ai akong de lung wa mat ni ai. Kro gata hta go htaning na manau poi sa jang alu sha sa tam hpai la na, Mali hka de hkum hkan chyan nang mat wa yo ngu nna htet kau da sai.
Modo hta, anhte yong madu hta wa ai nlung ni sho pya dan hkat yang, Layang No go hkum gaya jang arut na nga lungpye galu lu lo ai sanit matsat mi hta gun wa, Maran Ko hta gun ai nlung go din din yon yon re hkrai rai nu ai, shi tsun ai, shi a lago lata mazut la ai, nlung dai ni hte wa htu gashin shaprai na da, Bok Tong hta ai nlung go gachyi sha pa ai, raitim Mali Nmai zup a hkrang sumla ro re mi rai nga nu ai, shi tsun ai:“Ngai go Mani Nmai zup pyi hta gun wa sai ”da. Darai ba wa go udi zon rai nna udi made sha lo ai nlung langai hta wa, lungseng mung anhte manang ni hte shaga nga ai laman shi hkrai bai sa hta nna, yong hta jan lo nna, gabu mani ai n-gup pyi galoi nshachyip mat nu ai re. Hkyingten nlo ai majo, chyailen nlo ai Mali Nmai zup hpe marit maroi nja nhpra hte shakram kau da saga ai.
“Jo langchyi ko no wa yu ga.”Shani tup ga n shaga ai lam woi wa tsam mari shi hpang de nna ga lahkun mi shaga dat nu ai.
“Jo langchyi ngu ai go nhpa rai?”ngai gan san dat we ai.
“Bum langai mi le, Jo bum go Myitkyina pa hta tso dik ai shara re, Jo bum ko nna Myitkyina myu ma hkra mu sai.”Shi shing nga tsun dan jang she, mahkon langai go: Jo bum ntsa ko anhkrai lata gindun let hkom ai, brang a tso tso e, Jo poi na hkon e, nang hpe dum dat sai, nang a myi man chyu, brang a myit hta tut tut shingran mu. Nga ai mahkon hpe dum dat nna, mahkon shapro dat ni ai. Jo bum e galo ton ai htap kru du ai machya nta ntsa de lung wa yang, teng teng sha Myitkyina pa ma hkra anhte a myi gata e pri rai mat sai, Mali hka mung shana de na ja jan e nan gaprip ton nna, aja zon gabrim let pa ga-ang hku yang yang rai lui mat wa sai. Tsan tsan ko nna yu yang, Ja htu ai masha ni go masum mali majo mi rai Ja no htu kyin nga ma ai. Hpagan go gara maga de re ni ngu lam woi wa hpe san yang, shi mung jan yu mat wa maga de ladon nna“Hto jan shang mat wa ai sinna maga de re.”nga nna tsun dan ai. Matut nna shi ahpri gumhpan ko hkumba nga let, Jo bum htumpa na lupba yang de ladon nna tsun dan ai: Le ra lupba yang hkra maga de lup ai ni go, mying gumhkong masha ni a re, bai pai maga de na lup go ayat masha ni a re da. Shi nhka hte dingda maga de na nta yan ni hpe madun nna bai tsun ai,“Lama aten no rong yang, Nong nang chyum jong de mung sa yua ga.”nga nna, shi mung dai Nongnang chyum jong ko nna pru wa ai rai ngai nga shachyen dan sai.Nongnang chyum jong go mying tsom ra gaba nna Sakhkung mungdo de na Hkrisatan hpaji sharong ai ram ma ni mung jong sa lung ai grai nga ma ai hta n-ga, shanhte go hpung magam gun hpai tim lit grai dang ai ni hkrai rai nga ma ai. Hkying ten n nga sai, ya na lang she bai sa yu sana re nga jang, shi bai tsun ai Mali hka kau de chyahking mi sa yu ga, lam makau ko sha re nga ai.
Anhte shi woi madun ai hku sa mat wa yang, Mali hka hkingau ntsa na Lagat hpun ni aru hte alap pyi matut mahkai rai hkra tu ahpra ai dabang ko sa du yang, hka kau ko dung chyai na shara mung aran ara di grai galo ton da nga mai. Nga sep zop rai lui kabrim ai hka ntsa hku, nga hkui la, Ja htu sa ai ni go hkawon htu nna Myitkyina myu maga de atin tin rai wa nga ma ai. Hkinggau ntsa ko nna sha yu yang, myit hpunda ndu ai, hka kau hkan tu ai lungrok lungrak ntsa hkan sa lu chyai hkom la yang she myit dik lu na tai ai, ngai nhkap lam hku kagat dumbri yu wa nna, hka kau na lahkyik lahkyok re lunghton ntsa hkan no kagat hkon nga yang, hkinggau ntsa de nga ai ni yong mayong ngai hpe ahka hta nau ni ai de hkum sa, jan du sai, hka kau de hkum sas a nga nna shaga shatsang ai majo kun? galang ta gatsi gatsang nga wa ai hte, hka de mada dat yu yang, hka hpunla go nja ai raitim asin amut rai sung kumla madun nga ai, shara ra go hka nampan pu pyan wa wa re mu jang she hkrit hpa maumui nga ang sai ngu lawan wan lung wa mat ni ai. Ngai gagong pyi rai ntong yang shanhte tsun ai, jan du jang hka kau nmai garet ai, hka de hkrat bang mat ai masha grai nga sai, grau nna ram ma lo ai da nga hkap jahkrit ma ai. Shanhte rai ntsun tim, nye shingran hta hka gata de nna ta achyang na na re mi lalam pru wa na pyi myit dum kau sai. Dai hta n-ga, hka gata hkan myi man go sit sit re masha mang ni hka htumpa hkan kara go wong wong rai, zaibru ni hka kara ni hte gayau gaya rai garai to nga na shingran mung pra pra mu dat sai.
Anhte Myitkyina de nhtang wa ai lam lapran, gat rai hte masha mara machya rai anyin hto ai modo ni go, langai hpang langai Myitkyina myu de ru hkrat wa nga ma ai. Manau poi hpo go pro 10 ya shani she rai nga ai, masha ni manau nau bang wa ai hte, anhte bai wa mat na tai mat sai, grau nwai la sai.
Pro 10 ya jahpot, shata pru manau wang hta masha bo ganong
ai sha mu mat sai, masha shaga garu ai hte chyingbau ngoi gadu ai nsen gapyon ai shaloi na myit masin ni go, lamu lung kam yang lu lung mat wa na zon nga hkra masa si wa ra ai. Hpen hking hte htep re Balik ni manau wang chyinghka lahkong maga hpayan hte hpret nga lam hkom ai ni hpe reng nga ai ko, hpyen hking ahpro lang ai Shanglot hpyenla Dumbu baja hpung ni manau wang de dum lahkrip bang wa ai hkap mu jang, Jinghpo ni mungdan lu sai pyi tam shadu wa ai lu. Dai ni a hpang ko Shanglot hpyen la ni hpe hto ai modo lori langai hpang langai got shang wa mara ai, Shanglot hpyen la ni a modo hpang ko go jak sanat dang ton ai Myen hpyen la ni a modo bai hkan gaput shang wa jang, gahtan nyip bai nga mat sai. Shanglot hpyenla ni hpe yu dat yang, shingkyit kyet ko hka bu langai, ta bom lahkong noi lang nga ma ai, hpyenla ni nyem tso nbung nga ai, dai go ma kaji ni shabrang ni salang ni gayao gaya re majo rai nga ma ai, Shanglot hpennum ni chyu sha ganoi sot hkot re asak rai nga ai, hpyen hking hking ai hkrai go rai tim kyep htep htep ai mung no rong nga ma ai. Myen hpyenla ni hpe bai yu dat jang, shanhte go bu hpun palong nnan sing ko shanhpyi gyepdin labop ko du hkra galu ai din ma ai, bo chyop mung agang dagup rai nna, ri sanat mung prat dep ai bo, lashong sha gang dat jang go pala si grai yan pru wa lu ai ni hpai nga ma ai, shanhte go lam shagu sa gapat tsap kau ai sha nrai, modo ntsa ko jak sanat dang ton nna manao wang de shayon ton nga ma ai, dai modo lapran hkan go hkabu langai ko ta bom lahkong noi nna, wan bom pyong langaingai hpai ai Shanglot hpyenla ni hkan tsap nga ma ai. Yu dat yang hpyenla ni mung manau poi hta shanhte shada arong sa mala hkat ai zon mung she rai nga ma ai.
Maran Ko go grai hkrit gari ai hku:“Yi, shanhte nchye gasat hkat wa na kun i ? Ngai go no kaji yang myeng hprong hprong ai hpe dum jang hkrit la nngai lu.” nga nna lagu hpu dat u ai.
“Hpa ntsang ra lo, manau poi galo nga yang shanhte gara hku rai tim nchye gasat hkat ai.” Ngai shi hpe masin shaja ya ai sha nrai, shanhte nan nchye gasat hkat na hpe kam ai.
Ndai go mali shi jan ning ting jom gasat hkat sai hpyen hpung lahkong rai nga ma ai, ya go majan jahkring saga nga nna jom bong ban da sai majo, akro hta go shada zon nnon tim, myi man ko nmadun ai sha ngui pyo manau wang de shang wa ai rai nga ma ai. Dai ni na ngui pyo simsa nhtoi a majo, masha gade du do sai hko nna galai la ai rai nga ai, labau ndai hte gadai mung matsing ton ging nga ai rai.
Mnau shat gok chyinghka lam hta, Myitkyina ginwang do du wa, Sutdu Yup Zau Hkong, Sakhkung mungdo manau ninghtan hpung hpung up Manam Tong ni go shada da shaman kungdon ga hte, nja nhpra gahtap nna bai shakram kram rai nga ma ai, anhte wa mat na rai sai majo, Myitkyina manau ninghtan hpung ni mung langai hte langai rai znhte hpe modo ko nan hkan shakram sa dat ma ai.
Nwai nwai nga let Manau wang de galang bai mada dat yang, masin pyi ganan ai chyingbau nsen hta, Shanglot hpyenla ni a ta na nhtu hte hpyennum ni a ta na hpajet ni wa, chyingbau nsen hta hkan nna lam she rai, mungkan hta gaba dik ai manau zat a shingkang madun dan nga ma ai lo.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
NAMPAN DO POI
采花节
时间:2014-06-30 00:00:00 来源:德宏团结报
Bok Tong
Moi Achying chyingli la ngu ai wa , Adam shada ko e,Ahkoi shawa ko nga yang e, Hto sumsing mu wang de mada yu yang e, wunbu hkintong wa gabran sa nga ai da; le ginding aga da bai yu dat yang e, manon sumpra wa mung gachyoi nga ai da; Hto wanoi sang ndung ko tomung dung yan la mung dogre nga ma ai da. Ndai go nga manga pra mapra rai rau run, hkindai dun gatu ai lam hpe tsun shadan nga sai, shinggyim masha ni mung alen la, azai sha in sumtso sumra mabyin ni nga wa sai, shingrai hkrum chyai shara tam, pyo chyai ginra bram ai nga yang, nseng poi, nampan do poi ngu ai hkrang ni nga wa sai. Bai nna, moi Hpunggam Chyanun hte Majan Woishun ni jinghpo htunghking galo hkrat wa ai shaloi mung, u numji ni ko hkan nna, galo hkrat wa ai re nga. U numji numchyoi ni go abyin chyinghtong chyu nampu nampan lu nna agong lu agan rong, agong yan agan hkrai tsom ma ai majo, shinggyim masha ni mung alen dai mu, azai dai wa hkrai lu nna, dai numji numchyoi chyai ai ko shi a kasi ningli la nna apu ngu ai wa la, nampan dai sa la nna shawang amyit chying wa na matu nampan do poi hpe galo hkrat wa ma ai .
Pantsun go abyin chyinghtong wai, walang ginhtong madim, yinam bai shang wa na guptung yan kala lapran ko pu ai nsum nampam, awa banda, manam ngon ban-gya rai nga ai, ndai ten hta go lagum laja prut wa ten sha nrai nna, shagong bum yang ting na namlo namlap rot ningli ai ten, tsingdu tsingman du hkra maji lali tsom ai aten re majo, shinggyim hkrum hkrang shagu hta mung myit ningtsing ai n -gun langai lu la ngai ai. Ndai ndat naidat du hkra lado bai shang wa ai shaloi, nampu nampan tsingdu tsingman, namlo lamlap tsit lali wa ai hpe yu nna, ahkai nmai ni hpe mung myit dum shingran mu let, magam yingam galo hkrat wa na atsam n-gun dat la ai lado langai mung rai nga ai. Shingrai, nampu nampan do poi go gadai jahkrai, gaida gaina, shingkra shingwa, akon salang, asot hkringmang, nu num hpomi hpomang, mahkon shabrang sha n rai, htingbu htingpyen gahtong na mano manang ni hpe du hkra htet shaga la nna, jom pyo chyai ai poi langai rai nga ai, bai nna nampan do poi go myit n-gun atsam pan la ai poi langai mung no rai nga ai.
Nampan do poi galo yang lawu de na hkrang man ni hpe galo let pyo chyai hkrat wa nga ai.
1: Nampan do poi ninghtan mu madu ni ko nnad am lada tsom ai pyo chyai ginra ni shong sa yu ton da na
2006 ning asuya shata 3 pro 29 ya shani Yinkyang ginwang Htai hpyin ginwang do Lunghpum mare ni Kaidu krung ko galo ai pantsun do poi go, dai shara hta Kaidu hka ni sanseng let lui tsom nga ai hta n-ga , hka hkinggau hkan na lunghton lungma hpunnu hpungam hkan e manam ngon ban-gya Pantsun ni grai pu abya tsom nga ai, grupyin shara hta mung lahkyeng pu ni mung pu an to nga ai. Ndai zon nampu nampan pu ai shara ni tam da nna, mano manang ni hpe poi nhtoi htet shana shabra da ra nga ai .
2 : Nampan hkinrong sharot
Nampan do poi shong shani nu num ni go, nampan do poi shani sha na malu masha lajang ton, bai shabrang ni hte wa la ni go, nampan do poi galo na shara hta nampan hkinrong wa galo sharot da nna nampan shado ni kran lajang da nga ma ai.
3 : Hkinrong mon ai
Nampan do poi shani poi ninghtan mu madu ni go jau nna poi shara de lung wa nna, mahkon shabrang ni hpe nampan shong sa do la shangun nna hkrinrong wa mon da ma ai. Nampan sa do na shong e myitsu salang langai go: Lahkyeng panlong nanhte do mu lo, nsum nampan nanhte sa la mu, numroi gatnyeng wa rai mu lo, numroi gatnyeng tai nna wo abyin chyinghtong wai ai de sa myit lo. Nga tsun shaman madun ai hpang mahkon shabrang ni run run rai lahkyeng pantsun ni sa do wa nna, nampan hkrinrong shado ni hkan tsat mon ai hta lai nna, nampan tingro shagu hta mung pot hte nong re pantsun ni wa bo shadun bang ton nga ai, pot hte nong re pantsun ni hpe mu yang ngai go:"Hkonji mu yang hkon sot sot, pantsun mu yang pot hte got ."nga ai ga ni hpe bai dum shai dat nngai. Nampan hkinrong hta lakang htan da nga ai, poi shani dumba, pyihtot, pau ni dum shapyo ai ni go nampan hkinrong ntsa na pinra hta tsap let shapyo nga ma ai. Bai nna nampan hkinrong makau ko kawa tong hpe ahka wo la nna nampan tsat mon da ai htom, jung sharot da nga ai, ndai go nampan shado rai nga ai. Nampan do poi shani nampan hkinrong hte nampan shado hpe shinggrup let htongka ka manot chyai ma ai .
4 : Manam tau
Nampan do poi ninghtan mu madu ni shajin na shajin ngut wa ai hte rau, mano manang ni mung hpung hte hpung rai du hkrat wa mara ai,shaloi madu tai nga ai ni go nampu nampan do hpai, htongbau shupsheng madum sumpyi hte rung, magyep tsahku ni hte manam ni hpe hkap tau la ma ai. Nampan do poi sa ai mano manang ni mung shatlit hte hkrak rai gun sa let sa hkalum lom rai ma ai.
5 : Shachyen shaga .Manam tau la ngut ai hpang matut nna galo hkrat wa ai lam go shachyen shaga na rai nga sai. Shachyen shaga hkat wa ai shaloi, shongde na ni go shangon nchyun ga hte gintan hkat let hpundu hkan shamyet nna, gaya myi man hpe go gatsing hpunlap hte magap kau nna gintan hkat ma ai. Shangon let lahkong ga na yan go hkom sit hkrat wa nna shada hkrum ai hte go, gadai mung gadai gun ai magyep tsa hku ni hpe jom galai lu ma ai .
6: Shawa nampan do
Shachyen shaga ngut ai hpang go shawa nampan do ten bai rai sai majo, tongbau shupseng hte rung nga shawa dotsa go maling mala de pan tsun do mat wa sai. Do wa ai nampan hpe nampan hkinrong hte nampan shado hta wa mon da nga ma ai, dai hpang shawa yong go nampan hkinrong nampan shado hpe shinggrup ton nna htongyin jom yin chyai mai rai ai.
7:Nampan kumhpa matep
Shawa nampan do ngut jang, nu num ni go nampan kumhpa wa matep mayon shajang ma ai, bai nkau ni go shingnyip gata hkan jahta chyai go jahta chyai, nkau go nchyun chyun ginta shingjong hkat nna sinlai yuhku hkro wa jang, magyep tsahku hte shatun la la rai to hkat nga ma ai. Nampan makai ai shaloi: Ya ndai go shaning ndin ai re, htaning na maten ndai du hkra atu langai mayon gaman shabang mat wa ga i; nsum nampan no rai ga e, awa nampan ndai dingyang no tai ga i. Ngu shaman tsun let nampan pu hpe nampan lap hte hpodung hpoda shatai nna, gayop ton ai hpang, hpajet gasha hte galang bai gayop da ai nna, pongting langai mung no bang da nga ai, dai go tutnong e myitdum let matut mahkai nga ga ngu ai lachyum rong nga ai. Hpajet gasha hte gayop ton sai nampan hpe nampan lap hte aningtsing di galang bai mayon gyit da ma ai, mayon gyit ai shaloi mung ri hkye hte ginsu gyit let: Ya ndai go hto lamu sumri shangang ai, shata sumdai mayon shakang dat ai yo; ajan nampan ngu in nang e shakang dat ai, shata nampan ngu in nang hpe shangang dat sai. Ngu tsun shaman let mayon gyit ma ai.
8 : Malu masha jom sha
Ninghkong jan gadang wa ai hte nu num ni go lusha lajang bang wa masai, tsit tsom dam lagra ai langa hpo hta udi, shan chyahkro, washan, uhkrong jahkut ni dam mara ton ai hpe mu yang, mayen she gin-yu wa ai hta n-ga, kan she kosi garu wa chye nga ai, shat jam hpe udi shan jahkro tsahku ni hte mai dat yang mu ai ngu ai lam go gadai hpe pyi kam tsun dan kau na zon nnga nga ai.
9:Kumhpa jo hkat let hka bra wa
Nampan mayon kumhpa go ninghtan mu madu ni ko nna, du sa ai mano manang ni hpe rap rap ra ra hkan kumhpa let: Daini na matu go ran wa saga i, htaning na matu gran wa saga i, nampu nnan ndo ai ran wa saga i, ya go gindin myu nan du sai yo, htaning yan hpraning mung, ndai nsum nampan zon no rai ga yo, awa nampan dingyang no tai ga yo ya. Ngu tsun mahtan dat let nja nhpra myit hte hka bra wa sai.
10 : Myitsu salang langai mi nampan hkinrong pinra ntsa ko tsap let shabru shabra shangon ningtam ga tsun let numla lakon ai
Numla shaga ai lachyum go poi hta du sa ai mano manang yong mayong nampan do sa ai shaloi lunghton lungma nhkap nchyap hkan gabye gashot nna, numla gajong dam mat, pyo chyai ginra hkan pyo len nga ai numla ni hpe shaga la ai re. Hkrangman ndai ni galo shatup ma jang go nampan do poi hpe mung hkindim dat sai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Kung Gyin Jin Lunglin hte Shuili lapran na modo lam htu ai masa lam sen jep gawan da lai wa sai
龚敬政调研龙瑞公路进展情况
时间:2015-01-30 17:22:18 来源:德宏团结报
Kung Gyin Jin modo lam htu ai masa hkan sagon nga ai.
Shata 12 nhtoi 17 ya shani, mungdo pati rapdo mu madu ningtau, mungdo up Kung Gyin Jin Lunglin ko nna Shuili du ai modo lam htu nga ai masa lam hkan jep gawan yu ai shaloi bungjat tsun ai, bungli yu hkang hpaji hkan matsun na hpe htep lahti rai galo ra ai hte rau, modo lam hpe gadi ton ai ten nhtoi ko galo ngut hkra shakut shaja ra ai. Mungdo gaba shawa arang hpaga seng hpaji sara gaba Wang Hkye, mungdo lammo gonhkang dap dap up Yen Sin Htung re ningbo ni hkan shingnan nang ma ai.
Kung Gyin Jin ashong ahpang rai nambat 11 hte nambat 18 do na modo lam htu ai masa hkan jep yu ai hte rau, bungli lit gun hpai nga ai ningbo ni hte mung dung jahta yu nna, ningra to nga ai manghkang sagon yu u ai.
Magam bungli galo ai shara ko sa jep sagon yu ai hpang, Kung Gyin Jin go galo ton ai nsi yi-ngam hpe shakon shagrau u ai. Shi tsun ai, Lung Lin ko nna Shuili du ai modo lam go, Sakhkung na lammo sha- ngang shagrin lu na matu htu ai re, Sak- hkung na prat tim modo lam go maden hkrat lu na lam hta akyu jashon lu nga ai, hpaga yumga hte hpaga gahkan hpo galo hkrat wa ai lam hta akyu jashon lu nga ai. Ndai lado hta go bungli galo pyo ai ten re, modo lam htu shangut na ten mung du wa sai majo, hkying ten n lahpot hkra shakut ra nga ai. Kung Gyin Jin tsun lajin ai, magam bungli lit la nna gun hpai nga ai rung dap shagu ni, magam bungli hpe ningra ai lam n nga hkra galo hkrat wa nhtom, wunli wungau lam hta mung manu mana sadi ra ai, modo lam hpe mung atang du hkra galo ra ai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Maumwi 72: Hkawhkam Hezekia Hpe Karai Kasng Karum Ai
Ndai masha wa gaw hpa majaw Yehowa kaw akyu hpyi nga ai hpe chye a ni? Yehowa a tawn hkungri man e, ndai laika ni hpe hpa majaw hpyan tawn da a ni? Ndai masha wa a amying hpe Hezekia nga ai. Shi gaw dingda Israela lakung lahkawng mungdan a hkawhkam re. Hezekia gaw kyin dut kaba hkrum nga sai. Hpa majaw rai kun?
Hpa majaw nga yang Asuri hpyen hpung ni gaw dingdung lakung 10 mungdan hpe jahten kau sai. Dai masha ni grai nshawp nkap ma ai majaw Yehowa gaw jahten kau na matu, ahkang jaw ai. Ya Asuri hpyen hpung ni, lakung lahkang mungdan hpe gasat na matu, rawt sa wa nga ma ai.
Asuri hkawhkam gaw hkawhkam Hezekia hpe ya sha laika shagun dat ai. Karai Kasang a man e hpyan tawn ai laika ni re. Laika hta Yehowa hpe jahpoi tawn ai. Bai nna Hezekia hpe mung lak nak jahkrat shangun ai. Dai majaw Hezekia gaw akyu hpyi ai: ‘O Yehowa Asuri hkawhkam a lata na anhte hpe hkye la mi; Shing rai yang nang madu chyu sha, Karai Kasang re ai hpe, masha yawng chye na mara ai,’ nga ai. Hezekia akyu hpyi ai ga hpe Yehowa madat ya na kun?
Hezekia gaw kaja ai hkawhkam langai mi re. Israela lakung 10 mungdan na nhkru ai hkawhkam ni hte n bung ai. Nhkru ai shi a kawa hkawhkam Ahaza hkawhkam hte nbung ai. Hezekia gaw Yehowa a tara yawng hpe sadi shaka ai hte hkan shatup ai. Dai majaw Hezekia akyu hpyi ngut ai hte, myihtoi Esai gaw Yehowa kaw na shi ga hpe shi hpang de shana dat ai. Shiga gaw ning nga ai: ‘Asuri hkawhkam gaw Yerusalem mare de sa wa na nrai. Mare kaw e hpyen la langai mi mung shani sa wa lu na nrai. Mare kata de pala langai mi mung gap lu na nrai,’ nga ai.
Ndai laika man, na sumla hpe yu yu mu. Ndai si taw nga ai hpyen la ni gaw kadai ni rai ma ai hpe chye ma ni? Asuri hpyen la ni rai ma ai. Yehowa shi a lamu kasa hpe shangun dat nna, lamu kasa gaw lana mi hta Asuri hpyen la 185,000 hpe sat kau ai. Dai majaw Asuri hkawhkam gaw hpyen sum nna bai htingnut mat wa ai.
Shing rai lakung lahkawng hkye la hkrum ma ai. Mung masha ni mung loi hkring mi ngwi ngwi pyaw pyaw hte nga lu ma ai. Raitimung Hezekia si ai hpang e, shi a kasha Manashe gaw hkawhkam galaw ai. Manashe hte shi a hpang e hkaw dung ai shi a kasha Amon mung, nhkru ai hkawhkam ni rai ma ai. Dai majaw mungdan gaw masha sat ai amu, tara n lang ai amu hte, hpring nga ai. Amon hkawhkam hpe shi a mayam ni e sat kau ma ai. Dai hpang shi a kasha Yoshia gaw lakung lahkawng mungdan a hkawhkam tai wa ai.
2 Hkawhkam 18:1-36; 19:1-37; 21:1-25.


text:
MARU NI A NTA DINGSHON POI
新房
时间:2015-02-13 10:51:47 来源:德宏团结报
Htingchying nta langai go gap na myit yang, htingra tsom ai shong yu ton nna , yup mang bai maram yu ma ai, yupmang maram yu ai shaloi, yu ton ai htingra ko na ga ni hpe wa hta bumhkum yup chye nga ai ,bai nkau mi go htingra sa hkyen kau da nna ,shana na yupmang hpe maram yu ma ai, nta htingra lata ai ladat amyu grai lo nga ai re.Htingra shagring ton jang,hkra lado tam nna hpun kawa ngau ni la shajin ton ai hpang go, mali gaja ai bai tam la nhtom nta htingra bai htu shara bang wa sai, nta htingra htu ton nna ,mano manang ni hpe so shaga la nhtom ,htingchying nta go gap hpang wa sai,ndai ten hta nu num ni mung nta ding shon shang yang lu na malum tsahku ni dun shajin bang wa sai . Nta galo hkre wa ai hte rau grup grup yin yin na makyin jinghku ni hpe shana lara rai , nta ding shon shang poi galo hkyem bang wa sai.
Nta ding shon shang ai shani, shong nnan e mayu ni(La wa a gatsa ni) ko nna, nta dingsa wan mang ko na wan hpe shangu numjang mahtan ko shachyi lang rai nna ,mano manang lo lo hte nta nnan de htot shang wa ma ai . Nta nnan de htot sa wa ai shaloi, wan hpai ai wa go shong ko hkom ,hpang ko go ahkra , di hka-wan, ntsin nhtung, hkaili amyu myu, sumpu sumhtang, ndum ntang, sha-ngu magun lit hte not rai ai hta n-ga , htong bau supsheng hte rung nga in htot shang hkrat wa ma ai.
Nta nnan de htot shang wa ai shaloi, nta nnan ndo yang makau ko kumba jun nna ,u yi u la langai ngai lang nna ,maro no shong hpu kau ma ai . Matut nna htong hpai ai ni hte sha-ngu gun ai ni go , ndo yang ko htong yin yin nga ai ten hta ,nta madu wa a gatsa wa go ,nta nnan wan mang hta wan shong wa htot wut shachyi ton nna ,hkra bai shadun dat ,hkra ntsa ko di gaba shadun nna ntsin shadu ton ma ai ,rung rai hpe go dodap hte hkodap de wa gun shadun ton da nga ai. Ndai go ,dai shani ko nna nta nnan hta alum ala rai mayo htinggo de wa u ga ngu ai lachyum hpe madun dan nga ai. Matut nna ma-yu ni gun sa ai magyep tsahku hpe da-ma dingla nta madu tai nga ai ni hte du sa ai dodap myit su salang ni hpe hkungga bai jo ma ai , yong go gabu gara hte jom shaman lu ya nga ai.
Da-ma maga na hpunau ni go shat lit hte sa hkalum lom ma ai. Maru ni ma-yu ni ko nta ding shon sa yang ,htongbau ndum ai sha shat lit sha gun nna sa ai go htung re da. Bai ma-yu gumgai dingla yan go(nta madu num jan a ganu gawa) n-htu singgu(nnan) hpai nna nta ding shon sa hkalum lom ma ai .Anhte Wunpong myu sha ni go hkyenlu hkyensha lam hpe madung dat nna nga lai wa yu sai nga yang,maten daini du hkra galo lu galo sha lam hta n-gun atsam jo hkat ai n-htu hpe kumhpa jo hkat ai htunglai ni no matut hkrat wa nga ai.
Shani nta ding shon hta du sa hkalum lom ai mano manang shawa dotsa hpe malu masha shajin jo kau ngut ai hpang ,ninghkong jan mung gadang wa ai hte rau, htong bau nsen mung bai gara wa sai, htongka ka ai ni go nta nnan dodap,hkodap hta htongbau supseng hte rung nga shang ka gayin la nna ,ndo de ka pru mat wa ai hpang go ,do dap ko numla shaga na bai hkyem bang wa sai.
Numla shaga ai shaloi,do dap ko ba-lam(hkawon) hta la-nga hpo gatsing nyep ton nna,nbo shat shadu garai ton ai ntsa ko u di chyahkut zum 11shadun ton da nna,n-gu sing ko udi gatsing langai mi mung no mara shadun da nga ai,makau ko tsa yambu langai ,tsamai langai ,soi polong hte da labu ,nhpye n-ga ni du hkra ton ton ai hta lai nna, n-htu singgu langai mung no ton da nga ai,numla shaga ai wa go ta ko tsamai hte hkachyi langai lang ton nna shaga u ai .Numla shaga ai ten hta,nta masha ni yong go dodap makau hku dung shinggrup let madat mara rai nga ai .Numla shaga ai lachyum madung go, hpun kawa ngau la ai shaloi ,krung sinwa maling mala hkan dam nga ta ai nta madu wa a numla hpe shaga ya ai hta lai nna, num ni a matu go bum de hpun ngau wa garot ai hkan dam nga ta ai numla hpe shaga ya nga ai, bai nna, ma ni a matu go mare hkan chyai hkom yang ,gajong gaja rai dam mat ai numla hpe shaga ya nga ai.Nta madu ni a numla shaga ngut jang go , hpun ngau la garum ai mare masha ni a numla bai shaga ya nga ai.Bai nta ding shon shani numla shaga ai lachyum langai mi go,nta nnan de htot shang wa yang hpa mung hkum hkum tsup tsup rai ra ai majo, numla mung shingga de nmai ngam nga ta ai nga yang, numla shaga ai lam galo ai re nga ma ai .
Numla shaga ngut ai hte ,numla shaga ai wa go hkachyi hpe nbo shat ko gabai mara ton u ai.Shaloi ,nta madu jan go hkachyi hta gali la nna,nta madu wa go n-ga hta hpai la u ai,bai nhpye hpe go nta madu num jan bai hta hpye la u ai.Dai hpang nta madu yan go udi bo la nna,numla shaga ai wa hpe ya u ai ,numla shaga ai wa go udi hpe yu nna ,numla wa nwa bai maram yu nga ai,lama numla nlu shaga la ai rai yang,udi hta alam zon re mahkret hka hka nga ai da. Numla shaga ngut ai hpang, udi hpe bo ahkyep la nna, nbo shat hte makai la nna du sa ai mano manang ni hpe gam jo ma ai .
Matut nna go pyo dik ai ga-ji ji ten rai sai.Ga-ji hpe Maru ni go ji-go nga ma ai ,ga-ji woi ai wa hpe go ji-go byu ai wa nga nga ai . Ga-ji ji na shong e ,wa-ngan la yan langai go soi polong, bunghko ,da labu, laro ni moi sumli la nna num hking hking kau rai ,ga-ji ji na salang wa hpe marai mi pai hkra ta ko ahpum mahkai jum ton ya nna, ndo yang ko htongka ka let ga-ji woi ji shangun nga ai. Masha lo malo mung ta lahpum hte ta lahpum mahkai hkindun kau let ga-ji hkan nga ma ia. Ga-ji woi ai wa ga hkum mi tsun yang , ga-ji hkan ai ni mung je ngon mahku sho nna hkan ai nga yang ,marit ningtsing mi alu nga nga ai .
Nta ding shon shang ai ko ga-ji ji ai lachyum go, nta galo ai lam hpe npot ko nna ndung hkren shakon kungdon tsun ai rai nga ai . Nta madu ni tsa dun bang wa ai ko nna, shawa dotsa hpe so la nna hpun kawa ngau wa la ,nta htingra htu shara ,ngau shado hpe gara hku jun, share lapa hpe gara hku re pa na ni du hkra tsun ai hta lai nna , sha-ngu hpe gara hku galup na ni hpe mung azin ayang tsun jahkum nga ai .Maru ni go nta galo yang waloi hpe yu nna galo rong ai re nga ai maumui nga nga ai, bai ,shangu galup ai hkrang mung u myin sumhpa ko yu la nna galo ai re nga ,daini na kagam nta raitim , u mun hkrang hte gade nshai nga ai . Ga-ji ga hku nna nta galo ai lam hpe tsun ngut jang, nta na sut hpe bai shaman ya nga ai. Waloi langai sha raitim ,wulong hpring hkra mayat wa u ga ngu ,u wa hkai pyek ni mung ndo yang tup hkra gasu jong u ga ngu shaman ya nga ai.
Maru ni nta ding shon shang yang , ga-ji ji ai go ahkyak dik ai htunghking langai rai nga ai.Shingrai ,shanhte go nta nnan hpe jom gabu hkalum ai nga nna , ga-ji ji let nhtoi le le shawa dotsa hte jom pyo chyai chye ma ai .
(Hpaudo Bok Tong)


text:
Sumla shiga
图片新闻
时间:2014-11-11 15:11:07 来源:德宏团结报
Yinkyang ginwang Nongjang gat mare Hogyai mare gahtong ni go daining shata 5 ko nna shata mi hta “Sari shadang hpaji sharin hpong”galang lang galo nna,gahtong mare na chyoipra lam go maden hkrat wa nga ma ai. Ya ten du yang, sharin hpong 5 lang galo lai wa sai.kam sham lu kasi masha Zo Rin Fun, gumgai dingla hkungga lahku cjye ai kasi madun masha Li Hkyu Sung, sutsu lam woi wo ai ningshong masha Go Zhai Gui re ni go, shawa masha ni hpe sharin hpong hta hpaji woi sharin rai ma ai hta n-ga, gat mare na tsi sara ni hpe shaga la nna, gumgai dingla ni jahpu n la ai sha hkum hkrang jep ya shangun mung rai ma ai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Daw 8
Ruyak Jamjau Hte Nhkru Ai Lam Ni Hpe Karai Kasang Hpa Majaw Byin Na Ahkang Jaw Da A Ta?
1. Nhkru ai lam ni gara hku byin wa ai rai?
Satan masu ai aten kaw na, mungkan hta nhkru ai lam byin hpang wa ai. Shawng nnan hta, Satan gaw hkum tsup ai lamu kasa re. Raitim, shi gaw “teng man ai lam hta n nga” ai. (Yawhan 8:
Karai Kasang a ga n madat na matu Ewa hpe Satan tsun ai gaw, Karai Kasang uphkang ai lam hpe gumlau nga ai re. Masha law malawng mung, Satan hpang hkan nna, Karai Kasang hpe shanhte a Uphkang Madu hku nna, n hkap la ma ai. Dai majaw, Satan gaw “mungkan ga a Du” byin wa ai.
2. Karai Kasang hpan ai lam hta ra rawng ai lam nga ai kun?
Karai Kasang galaw ai amu yawng gaw hkum tsup ai. Lamu kasa ni hte masha ni hpe Karai Kasang gaw shi a ga hpe, ra n rawng hkra madat lu ai atsam hte, hpan da ai. (Tara Jahprang 32:
3. Ruyak jamjau ni hpe Karai Kasang hpa majaw ya du hkra byin na ahkang jaw da ai rai?
Yehowa gaw, shi a uphkang ai lam hpe, gumlau ai ni a ntsa, kalang ta ari n jaw ai gaw, hpa majaw kun? Karai Kasang n lawm ai sha, uphkang na matu shakut ai gaw, akyu n nga ai hpe madun mayu ai majaw re. (Hpaji 7:
Masha uphkang ai hte nbung ai sha, Karai Kasang uphkang ai hpe hkap la ai ni gaw, akyu lu la na re. (Esaia 48:
4. Karai Kasang myit galu ai majaw anhte hpa galaw na ahkang lu a ta?
Yehowa hpe masha ni nawku ai gaw, akyu lu taw ai majaw re ngu nna Satan hkrak tsun ai. Dai ga shut ai hpe nang sakse madun lu na kun? Karai Kasang myit galu ai majaw, Karai Kasang uphkang ai hte masha uphkang ai hta, gara hpe ra sharawng ai lam madun mai ai. Anhte a nga sat nga sa gaw, anhte gara lam lata ai hpe madun ai.
5. Karai Kasang hpe anhte a Uphkang Madu hku nna gara hku lata lu na kun?
Chyum Laika hta madung tawn ai, nawku daw jau ai lam hpe tam nna, dai hta shang lawm ai hte, Karai Kasang hpe anhte a Uphkang Madu hku nna lata mai ai. (Yawhan 4:
Satan gaw, shi a dagu hte, akyang hten ai, shoihpa nga ai akyang lailen ni galaw na matu, n-gun jaw nga ai. Dai lam ni hpe anhte n galaw ai majaw, jinghku ni hte manang nkau mi gaw, jahpoi asawng na, shing nrai, ninghkap na re. (1 Petru 4:
Karai Kasang gaw masha ni hpe tsawra ai majaw, nhkru ai hte ruyak jamjau ni hpe, jahtum ya na ngu ga sadi jaw ai. Karai Kasang a ga sadi hpe, kam sham ai lam hpe amu hte madun ai ni gaw, mungkan ga ntsa hta, htani htana asak lu la na re.


text:
NHPRANG WAN HKRU AI LAM
火和景颇族
时间:2014-02-28 00:00:00 来源:德宏团结报
Ndai mungkan ga hpe lai wa sai mungkan ga nnan lat ai hpang e nhprang wan lang mi hkru lai wa sai lam hpe Jinghpo masha ni hkai ai hte kam shajang ma ai. Dai nhprang wan hkru ai lam hpe Jinghpo masha ni lawu de na hte naren tsun hkai shajang ma ai.
Moi shong de Mali hka hte Hkrang hka go, moru kalang mi ru wa ai. Dai shaloi bum lang hkan na, hpun nu hpun gam ni hte namlo namlap ni, kawa ni go hka hpungtun hta yong lom hkrat wa shajang ma ai rai nna, Mali hka a hka gyip ni hta dang nna htung jong shajang ma ai. Dai hpang gade n na yang hka bai hkyet mat wa nna yong hkrat wa ai hka sahpo ni go, htap mi hte htap mi rai nna jong to nga ma ai.
Shingrai jong to nga ai hka sahpo ni go, nlum ta rai nga ai hkru numlang jan ja ten du yang, grai hkro gahtap jong to shajang ma ai. Shaloi yu jung mai hton langai mi go hkarang de nga yang nau gahtet wa ai majo, nga na shara tam nna gat hkom let hka sahpo gata e, nga na matu nhkun htu u ai. U go hkungrang ni mung nga na shara tam hkom wa ma yang, yu jung maihton go nhkun htu let shinggan de maitsan shakra nna nga nga ai hpe mu ma ai. Shaloi U go go yu jung a maitsan hpe shahpa shadu nna, shi a n-gup hte achye danyet u yang, hka sahpo hta wan hkru wa u ai.
Dai hpang shara shagu go wan hkru wa ai rai nna dai wan hpe gadai mung n sat lu mamu ai. U amyu ni yong hte go wan hkru wa ai shaloi, bum lang ga de hprong shajang let wan krip mat ai hpang e she tinang a nga shara de bai nhtang wa nna, nga shajang ma ai. U gam go moi shong de hka e tam sha chye ai bo hka u amyu mi rai nga ai; rai timung wan hkru wa yang bum lang de hprong ai lata ya du hkra nga nan mat u ai rai nna, hka na nga ni hpe nau marit ai majo shaga yang ya du hkra, nga bo, nga bo, nga nna nga bi narut ai nsen hte no shaga nga ai rai nga ai da.
Ya nhprang wan go hkru hkrai hkru wa u yang chyahkyi go: “Ndai wan hpe ngai sat kau na.” Nga nna wan sat nang wa u yang shi a hkum ting hkru mat u ai. Dai majo ya du hkra chyahkyi ni a hkum ting hkyeng nga ai hte wan sat ai shaloi, wan nau kang ai majo man kyip kyip rai mat ai rai nga ai da.
Dai hpang sharo: “ Ndai wan go ngai she sat kau re.” Nga nna wan bai sat nang wa u yang, wan go sharo a hkum hkan e, hkru galip kau u ai majo, dai ni du hkra sharo ni ahkum ateng apang rai nna ka shajang ai rai nga ai da.
N-grau go: “Ndai wan go ngai she sat kau we ai.” Nga nna bai sat nang wa wu yang shi a hkum ting hkru kau u ai rai nna, bai hprong mat wa u ai. Dai majo n-grau ni go ya du hkra hkum ting chyang nan mat ai rai nga ai da.
Nhprang wan go gadai mung nsat lu manu ai rai nna, dai wan go Majoi shingra bum du hkra, hkru long mat wa mu ai. Dai ten hta Majoi shingra bum de go, wan si mat ai bo tsi hpun ni lo lo tu shajang ai rai nna, gadai mung n sat ra ai sha, nhprang wan go shi hkrai krip mat wa nu ai. Ndai matsun ga hkan nna Jinghpo masha ni go, wan hkru tsi ngu nna tsi pot amyu mi hpe prat mi hte prat mi hkai rem hkrat wa nga ma ai.
(Jinghpo Dingla)
(Ya na lang bai matut hti ga)
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Maumwi 100: Sun Kaw Yesu Du Nga Ai
Yesu hte kasa ni ntsa gawk kaw na pru wa ma ai hpang Getsemane sun de sa wa ma ai. Ndai shara hta shanhte law law lang du ga ma ai. Yesu gaw akyu hpyi nna maja nga mu, nga nna tsun ai. Dai hpang e Yesu gaw ram ram tsan ai shara de sa wa nna ga de gum nhtawm akyu hpyi ai.
Dai hpang shi a kasa ni nga ai shara de bai nhtang wa ai. Shanhte hpa galaw nga na zawn nawn a ni? Yup pyaw nga ma ai. N-yup ai sha maja nga mu, nga nna Yesu gaw shanhte hpe masum lang wa htet da ai. Raitimung shanhte hpang de Yesu nhtang wa yu ai lang shagu yup nga ma ai hpe chyu sha wa mu ai. ‘Ndai zawn re ai ahkying hta nanhte gara hku nna yup nga lu ma ni? nga nna Yesu hpang jahtum lang nhtang wa ai shaloi, tsun dat ai. Hpyen ni ngai hpe rim la na aten du wa sai.
Dai ahkying e masha wunawng kaba ni a nsen hpe na lu ai. Yu dat mu, masha ni ri nhtu ni lang nna sa wa nga ma ai. Wan shanan mung nan sa wa ma ai. Makau kaw e du sa wa ma ai shaloi, masha wunawng kaw na masha langai mi pru wa nna Yesu kaw hkre rai sa wa ai. Ndai sumla kaw mu ai hte maren Yesu hpe sa apup ai. Dai masha wa gaw Yuda-iskarut re. Yesu hpe hpa majaw sa apup a ni?
Yesu gaw: ‘Yuda e apup ai hte nang ngai hpe ap kau na kun?’ nga nna san ai. Teng ai. Apup ai gaw kumla madun ai re. Yesu kadai re ai hpe Yuda hte lawm sa ai masha ni chye lu na matu re. Yesu a hpyen ni shawng de sit sa wa nna Yesu hpe magra rim la ma ai. Raitimung Petru gaw nhkap gasat ai sha Yesu hpe nkam rim la shangun mayu ai. Shi hpye ai nhtu hpe shaw la nna shi a makau na masha wa hpe kahtam dat ai. Abaw kaw nhkra ai sha hkra maga na ana hpe kahtam di kau ya ai. Raitimung Yesu gaw dai masha wa a ana hpe ahtawk nna shamai ya ai.
Petru hpe tsun ai gaw, nhtu hpe shi a shara hta bai tawn u, lamu kasa ni ahking law law sa wa nna ngai hpe karum na matu nye wa kaw hpyi yang nlu na zawn nawn a ni? nga nna Yesu tsun dat ai. Shi hpyi dat yang nlu ai gaw nnga ai. Raitimung Yesu gaw lamu kasa ni hpe shangun dat ya na matu, nhpyi ai. Hpyen ni shi hpe rim la na matu aten du sai lam hpe Yesu chye ai majaw re. Dai rai nna rim la na ahkang jaw ai. Ya Yesu hta gara hku byin wa na hpe yu yu ga.
Mahte 26:36-56; Luka 22:39-53; Yawhan 18:1-12.


text:
SHACHYE SHAGA HTE DAW ANG AI LAM
景颇族的礼仪
时间:2015-02-03 14:43:36 来源:德宏团结报
Shachyen shaga gaw Jinghpaw ni a htunghking hta grai ahkyak ai lam rai nga ai. Shingrai shachyen shaga lam hta Jinghpaw htunghking a namnak hpe shahpro shadan lu nga ai. Shada hkrun ai shaloi, shachyen shaga hkat ai lam gaw mungkan masha yawng hta nga nga ai. Raitim Jinghpaw a shachyen shaga lam gaw yawng hta laklai ai hku nga nga mali ai. Shachyen shaga ai hpang gaw shada kanawn mazum ai lam hta grau manu dan ai hku kanawn mazum lu nga ga ai. Shachyen dat ai hte rau Jinghpaw gaw lama mi hku nrai, lama mi hku ni hkat lu nga ai. Kaga amyu ni a shachyen shaga lam gaw mying chye lu ai hte shi a bungli chye ya ai daram sha rai nga malu ai. Shachyen shaga hkat ai lam hpe kasi kamang hku sha madun dan lu ai.
Shada n chye n mu yu hkat ai masha lahkawng shachyen shaga hkat ai lam kaw nna hpang ga nga yang, maren mara asak bung ai la shada hkrum ai shaloi, Hkau ngu nna shaga hpang ai. Hkau ngu ai gaw mayu hte dama lapran asak bung ai la sha yan shaga hkat ai ga rai nga ai. Raitim ndai shara kaw kadai mayu nna kadai gaw dama ai lam hpe n tsun ai, shawa hku daw hkat ai ga sha rai nna maren mara re ai hku shaga hpang mayu nga ai. Bai nna, la sha hte num sha asak ram bung ai yan rai yang, la sha hku Hkri , num sha hku Tsa , ngu nna shaga hpang ai. Lama wa Kanam ngu dat yang gaw, ngai a madu jan e ngu mayu ai hte grai ni mat wa ai, Gu ngu yang mung, madu wa ngu mayu ai de shanang mat ai. Hpu, Nau ngu yang mung, amyu bawsang nbung taw yang, n htuk dik ai lam byin wa lu ai. Dai majaw, Hkri, Tsa ngu ai gaw ka-ang rai nna hkungga hkat ai shaga mying ang nga ai. Kahkri hte Katsa daram hkungga hkat ai lam kaga n nga sai. Dai majaw, Hkri hte Tsa ngu shaga hkat hpang ai gaw htap htuk dik ai htunghking shachyen shaga lam nan rai sai majaw, Jinghpaw htung gaw si mani, tsawm htap ai hpe shapraw nga ai. Asak bung ram ai la sha shada hkrum ai shaloi, ga hpaw shachyen hpang mai ai ga ni:
Ya Hkau gaw kadai mahtang rai wa sata?
Hkau hpe mung atsawm n chye ai.
Hkau gaw kadai gasha kun?
Poi shing-ra hkan mu hkat ai hpang shachyen yang gaw, Hkau hte mung garai n shachyen shi ai.
Hkau hpe mung atsawm n chye ai.
Lama lahta na ga san san ai wa gaw Maran Gam rai nna san hkrum ai wa gaw Marip Naw rai yang, Marip Naw bai htan mai ai lam ni gaw:
Rai ang ai, Marip kasha rai nngai.
Marip lama, Jawng lasang nga ai baw rai nga ai.
Htinggaw mying gaw Hka lam ni nga ma ai, ngai gaw Naw mahtang rai nngai.
Naw Awng nga ma ai .nga nna htan mai nga ai.
Shaloi Maran Gam gaw: An Hkau nan rai sa, nang mayu wa re nga nna bai tsun na rai nga lu ai. Shaloi Marip Naw Awng hku nna:
Hkau hpe mung n chye nga nngai nga nna bai san chye ai, shaloi, Maran Gam re, ngai gaw Maran kasha rai nngai, Nshang ran rai nna Pungga lana nga ai baw rai nga ai, ngai Gam mahtang rai nngai , shaga mying gaw Ja Li nga ma ai.
Shaloi Marip Naw gaw: Rai nga ai, nang dama wa nan re, anhkau nan rai sa, buga gaw gara kaw rai ?
Ya Myitkyina Shata pru Mungna daru lawk nta hti hkum 9 kaw re.
Shawng de gaw gara kaw na kun?
Shawng de gaw Mali Nmai walawng Jawa krung, Hkaram pungga ga kaw nga ga ai.
Hkau ni gaw taw?
Myitkyina Manhkring lawk 3 nta hti hkum 14 e nga ai.
Moi gaw Mali hkrang walawng Bawm wang ga nga ga ai.
Lahta e madun ai kasi gaw, kalang mung n mu hkat ai katsing galang chyasam shachyen hkat ai rai nna, shachyen ngut ai hte gaw Hkau Li, Hkau Awng nga nna shaga hkat lu sai lam hpe madun ai.
Lahta de tsun sai hte maren, (1) num sha langai mi gaw shi hte asak ram ai la sha hpe Tsa ngu nna shachyen hpang na rai nga ai. (2) Asak kaji ai ni kaba sai la salang hpe shachyen hpang yang gaw Myit su wa gaw gadai. (3) Asak kaba sai ni, asak kaji ai la sha hpe rai yang, Hkau ma gaw kadai, shing n rai Brang wa gaw kadai. (4) Asak kaba sai hpaw mi hpe gaw yu nna hkawp ngu bai shaga hpang la ra nga ai.
Ndai shara kaw masha kadai re ai, tinang hte hpa daw ai, gara buga na masha re ai hpe chye chyalu rai jang gaw:
Tsa Bawk ya du i ? Tsa Bawk galoi du ?
A, ya du ai, mana du ai.
Kaning ngu du ai ? hpa sha mi nga du ai, nang hkrai kun?
Au, ngai hkrai gaw e, manang wa kaw gumhpraw loi la ra ai, lu ang sai kun? san yu na ngu du ai gaw e.
Buga de gaw kaja ta mani? nta na ni gaw kaja nga mani?
Um, yawng kaja nga ga ai, waw loi li gaw lawt shajang ma ai.
Ya hte gaw hpa sha rai sata? ya hte gaw hpa sha galaw nga myit ta?
Lahta na zawn san ai gaw bungli langai hte langai lapran na aten hpe san ai, aten shagu nsan ang ai. Ga shadawn: Yi hkyen hte yi nat lapran, yi magang hte mam mu lapran aten zawn re ai aten hta san ai. Aten hkrak sha chye ai aten hta gaw yi nat ten rai yang, yi gaw lu ra masin ni? mam mu ngut wa sani? mam gaw yawng shatawm la lu sani? nga nna san chye nga ma ai. Grai hkau ai jinghku, grai marit nga yang, n myit mada ai sha hkrum hkat ai shaloi gaw: Goi sha, sharaw e garawt na wa, mu achye na, sawa si na wa, ndang e dun na, ndang kapaw na jan, ya nang naw hkrung nga a hka? nga nna shaga hkat hpang chye ma ai.
SHADA DAW ANG HKAT AI LAM:
Mayu: Num ya, num jaw ai amyu lakung htinggaw ni rai nga ma ai.
Dama: Num la amyu, htinggaw ni gaw dama ni rai nga ma ai.
Hpu nau: (1)Amyu bung ai ni yawng hpu nau rai nga ai. (2)Tinang la ai num a kana kanau ni hpe la ai ni yawng hpu nau (Num hpang hpuwa hku hkan ai ).
Kaji kawoi: (1)Tinang a kanu kawa pang a kanu kawa ni yawng kaji kawoi rai na. (2)Tinang a dama ni a dama ni hpe mung kashu (Shu hkri) jo na.
Kashu: (1)Tinang a kasha a kasha hpe kashu na. (2) Tinang a dama ni a dama ni hpe mung kashu(Shu hkri).
Kahkai, kake: (1)Tinang a kaji a kanu kawa hpe kahkai daw ai. (2) Tinang a kahkai a kanu kawa hpe kake daw ai.
Shu mashi, shu masha: (1) Tinang a kashu a kasha hpe shu mashi ai. (2) Shu mashi a kasha hpe shu masha ai, shu masha hte gaw galoi mung n hkrum yu na rai sai nna shu masha ngu ai rai nga ai.
DAW SHAMYING AI LAM:
? Tinang a kawa a kahpu kanau ni yawng hpe kawa ni ngu shaga ai.
? Kawa a kajan kana ni yawng hpe kamoi ni ngu shaga ai.
? La sha ni gaw kamoi a shadang sha ni yawng hpe hkau ngu nna, shayi sha ni hpe hkri ai.
? Num sha ni gaw kamoi a shayi sha hpe ning ai, shadang sha ni hpe kagu, garat ai. Kahpu kayung a madu jan ni hpe mung ning ai.
? Kanu a kawa ni hpe gaji ai.
? Kanu a kanu ni hpe gadwi ai.
? Kaning a kanu ni hpe kani ai.
? Madu jan a kawa ni hpe katsa nna, kanu ni hpe kani ai.
? Kahpu ni a madu jan ni hpe garat ai.
? Kanau ni a madu jan ni hpe kanam ai.
? Kasha ni a madu jan ni hpe kanam ai.
? Kasha ni a madu wa ni hpe kahkri ai.
? Kahkri ni a madu wa ai hpe kashu ai.
? Madu wa a kawa ni hpe gagu nna, kanu ni hpe kamoi ai.
? Tinang a madu jan hpe daw shaga ai lam n nga ai, dai majo, kanu e, gumgai e nga nna hkrup mara shara ai.
MYING HKAWT HTE SHAGA AI LAM:
Tinang hte jem jem daw ai ni hpe gaw mying hkawt hte sha shaga nna, kaga daw ang ai lawu lahta hpe gaw daw mying hte mying madung hpe kayep tsun ai. Ga shadawn: Tinang a kawa a kahpu majing hpe gaw wa Ba, wa Di nga nna shaga ai, kawa a kanau majing ni hpe mung wa Bawk, wa Gun, wa Doi nga nna shaga ai. Raitim, lawu lahta daw ang ai ni hpe rai yang gaw kawa a kahpu ang ai wa hpe wa di Zau Gam, wa bawk Ja Naw nga nna mying madung hpe shalawm ai, mying madung lawm jang, kawa a kahpu kanau majing n re ai hpe chye na lu ai. Dai hta kaga kanu kamoi katsa ni mung dai hte maren rai shaga nga ai.
MYING HKAWT HTE SHAGA MYING NI:
1,La mying mying hkawt ni:
(1) Gam hpe wa Ba, wa Di ai.
(2) Naw hpe wa Bawk, Myenmung na ni wa Ji mung nga ai.
(3) La hpe wa Doi, Miwa ga na ni wa Ji mung nga nna, Hkahku hkan na ni gaw wa Bawk nga nga ai.
(4) Tu hpe wa Lum ai.
(5) Tang hpe wa Gun ai.
(6) Yaw hpe wa Dim, wa Htung ai.
2,Num mying hkawt shaga ai lam:
(1) Kaw, Hkawn hpe nu Tung ai.
(2) Lu hpe Miwa ga na ni nu Bawk ai, Myenmung na ni gaw nu Ji nga nna shaga ai.
(3) Roi hpe Miwa ga na ni nu Ji ai, Myenmung na ni nu Bawk nga nna shaga ai.
(4) Htu hpe nu Lum ai.
(5) Kai hpe nu Htang ai.
(6) Pri hpe nu Dim ai. Kaga kamoi kana karat kaning raitim lahta de na hte maren bung nga ai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Maumwi 33: Nawng Hkyeng Rap Wa Ai
Hpa baw byin ai kun yu yu mu!. Nawng hkyeng hka ntsa e, dawhkrawng hpe ladawn nga ai wa gaw Mawshe re. Shi hte rau angwi apyaw sha maga mi de tsap nga ai masha ni gaw Israela masha ni rai ma ai. Raitimung Hpara-u hte shi a hpyen hpung ni gaw, lup si mat sai. Kaning rai nna lup si mat ma ai kun, yu yu ga.
Anhte sharin lai wa sai hte maren, Egutu mung hta e, 10 lang ngu na ari zinli hpe Karai Kasang du shangun ai hpang, Hpara-u gaw Israela masha ni hpe Egutu mung kaw na pru wa shangun sai. Israela la ni 600,000 daram pru wa ma ai. Anum ni hte ama ni mung law law lawm wa ma ai.Yehowa hpe kamsham wa ai kaga masha ni law law mung Israela masha ni hte rau hkan nang wa ma ai. Shanhte a sagu ni, bainam ni, dumsu ni hpe mung woi pru wa ma ai.
Shanhte rai n pru wa yang Israela masha ni gaw, Egutu masha ni kaw na hpun palawng ni, ja gumhpraw hte galaw ai arai ni, hpe hpyi la ma ai. Egutu masha ni mung hpang jahtum na ari zinli a majaw, hkrit ma ai. Israela masha ni hpyi ai hte maren jaw ma ai.
Shani tsawm ra ya hkawm ai hpang, Israela masha ni Nawng Hkyeng de du wa ma ai. Dai kaw e shanhte wa hkring sa nga ma ai. Dai aten laman e Hpara-u hte shi a masha ni gaw, Israela masha ni hpe dat kau ai majaw lahpawt dum wa ai. ‘Anhte a mayam ni hpe dat kau saga ai le,’ nga nna tsun ma ai.
Dai rai nna Hpara-u gaw myit bai galai mat ai. Alawan sha shi a gumra leng hte shi a hpyen hpung hpe hkyen dat ai. Grau reng ai gum ra leng 600 hte, Egutu mung na gumra leng ni hpe la nna Israela masha ni a hpang de hkan shachyut nang ma ai.
Hpara-u hte shi a hpyen hpung kaba shanhte hpang de hkan nang ma ai hpe, Israela masha ni mu ma ai shaloi na chyin hkrit ma ai. Shanhte hprawng na lam nnga ai. Maga mi kaw Nawng Hkyeng nga ai. Ndai maga de gaw Egutu masha ni sa wa ma ai. Yehowa gaw shi a masha ni hte Egutu masha ni a lapran e, sumwi hte madin din shatang kau ai. Dai rai nna Egutu masha ni gaw Israela masha ni hpe n mu lu ma ai majaw nlu gasat ma ai.
Yehowa mung Nawng Hkyeng ntsa e dawhkrawng hpe ladawn dat u, nga nna Mawshe hpe tsun ai. Shing rai Mawshe ladawn dat ai hte, Yehowa gaw sinpraw maga de na nbung bung shangun dat ai. Panglai nawng garan mat ai. Ahka ni gaw lahkawng maga de hkring mat ma ai.
Dai shaloi Israela masha ni gaw, hkun hkraw ai panglai lapran hku, hkawm lai wa ma ai. Masha wan law law hte, dusat ni, panglai a maga mi de angwi apyaw hkawm na matu, ahkying ram ram na ai re. Dai hpang e Egutu masha ni gaw Israela masha ni hpe, bai mu lu ma ai. Shanhte a mayam ni lawt mat wa masai. Dai majaw panglai nawng hta shang nna, alawan hkan nang ma ai.
Shing rai hkan nang ma ai shaloi, Karai Kasng gaw shanhte a gumra leng dingsen ni, raw hkrat mat hkra galaw dat ai. Dai majaw Egutu masha ni grai hkrit ai hte: ‘Yehowa gaw Israela masha ni hpang de nga nna, anhte hpe gasat nga sai, ndai yang na rawt hprawng saga,’ nga nna jahtau ma ai.
Ndai sumla hta mu ai hte maren, Nawng Hkyeng kaw e, dawhkrawng hpe ladawn dat u, nga nna Yehowa gaw Mawshe hpe tsun dat ai. Mawshe gaw dawhkrawng hpe ladawn dat ai shaloi, hka shakum kamyet wa nna Egutu masha ni hte shan hte a gumra leng ni hpe, lim kau ai. Hpyen hpung ting Israela masha ni a hpang hkan nang ma ai majaw, Egutu masha langai mi mung asak nlawt lu ma ai.
Karai Kasang a amyu masha ni yawng lawt lu ai gaw, kade daram kabu hpa re ahka! Yehowa hpe chyeju dum ai majaw ala ni yawng ning nga nna mahkawn ma ai: ‘Yehowa gaw hpung shing kang dan hkung nga ai. Awng padang ning law lu sai. Hpyen leng ni hte, hpyen hpung ni hpe, nawng hta gum pye bang kau nu ai’ nga nna shakawn ma ai. Mawshe a kana Miriam mung, tingse doria lang let, kabu ai hte, ka manawt nga ai. Kaga num sha ni mung, shi a hpang e, hkan nang ma ai. Ala ni mahkawn ai hte maren, shanhte mung: ‘Yehowa gaw hpung shing kang dan hkrung nga ai. Awng padang ning law lu sai. Hpyen leng ni hte, hpyen hpung ni hpe, nawng hta gumpye bang kau nu ai,’ nga nna mahkawn shakawn ma ai.
Pru mat wa ai laika daw kaba 12 kaw na 15.


text:
Anhte mungdo ni mungdan hpe shakon kungdon ai ginsup pya poi galo lai wa sai
我州各界歌唱家乡 颂祖国迎国庆
时间:2014-11-10 17:51:28 来源:德宏团结报
Ginsup pya poi shara
Shata 9 nhtoi 28 ya shana, mungdo pati rapdo, mungdo asuya ni woi ninghtan galo nhtom, mungdo pati rapdo hko shabra dap, mungdo kunghpan hpaji hkumhkrang shalik shakyang shi shabra dap ni ta tut lit la nna galo ai, mungdan go sharot ai 65 ning ladu hkrum poi hpe jom hkalum shakon gungdon ai ginsup pya poi go, Mangshi zuphpong htingnu ko galo lai wa sai.
Mungdo pati asuya hpyen hpung ningbo Yi Ma Yo, Go Ji De, Hpan Yau Hpyin, Li Yen Lan, Kyang Gyen, Sun Chun Lan, Hkung Lagam, Mau Ladon, Yang Li Yin re ni ginsup pya poi hta sa du dung ma ai, Sakhkung shanglot hpyen dap hte myu maren makop hpyen dap na dap du dap ma ni, Sakhkung hpaji sara jong, Sakhkung magam mu hpaji jong, mungdo ta hpaji jong, Mangshi magam mu hpaji jong re hkan jongma gasa ni hte shawa masha ni ginsup sa yu ma ai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Sumla shiga
图片新闻
时间:2014-11-11 10:58:33 来源:德宏团结报
Lengho ginwang ni tinang hkrai ka shinggyin shapro ai datshin gadun《Htu si shayi 》ngu ai go shata 10 nhtoi 14 ya shani, mungdan atsang 4A numchying shara Nanden senwu si ko dem hpang masat galo sai hta n-ga, datshin dem ai mu htam masha hte pya lom ai masha ni mung sa lom ma ai.Dem hpang masat hta, ginwang up Li Hkyi hte mungdo nsen shapoi dat sumla hkrung shapoi dap ningbo Su Yin Chun go masat ga sa shaga ma ai.
Shata 10 nhtoi 11 ya shani ko nna nhtoi 14 ya shani du hkra, mungdo up ningtau Hkung Lagam mungdo buhkom magam mu sharot zinghka rapdo mu madu Yang Shau Mui ni hpe woi nna, mungdo ting na buhkom magam mu rot zinghka wa ai masa lam hte ra rong ai manghkang hkan sagon yu ma ai. Sumla ko madun ai go jep gawan hpung ni Yinkyang Suden ginwang do Hongzhau pa ko du gawan nga ma ai.
Shata 10 nhtoi 15 ya shani, anhte mungdo ni ma gaji ningshong hpung go sharot ai 65 ning ladu hkrum poi hte 2014 ning ma gaji hpung chying dum shingjong poi galo ma ai hte rau, anhte mungdo na ningshong sho ai ma gaji marai 10 hpe shakon shagrau ma ai. Mangshi nambat 4 jong gaji ni chying dum shingjong ai ko nambat 1 lu la ma ai. Sumla ko madun ai go jongma ni chying dum shingjong nga ma ai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Jigrong sat na lam
如何消灭苍蝇
时间:2014-09-03 00:00:00 来源:德宏团结报
1. Jigrong sat tsi hte jigrong sat shamyit. Jigrogn ni go shani ko mong kam nga ai, grau mong ra ai aten go jahpot hkying 8~10, shana de hkying 4~6 hta rai nga ai, ndai aten lahkong ko jigrong sat yang, grai lu sat shamyit ai.
2. Jigrong ka gamong ai ten hta, hpun ma- ling, nam sawum, dung chyai shara re lagyi nyip ai shara hta n mai nga shana ai. Hkum hkrang shamu shamot ai hpang hkum lau lau gashin jasan kau ra ai.
3. Nta gata ko jigrong hkap sumgon grang ra ai.
4. Tinang madu hte nta masha ni hta tinggere ana kap sai zon non jang, tsi rung de sa jep tsi lajang ra ai.
5. Tinggere ana nga ai shara hkan sa bu hkom shing nrai sa nga ai shaloi, longta galu palong hpun, labu galu bu rai nna, shinggan de kra nga ai hpyi hte bu hpun hta jigrong gon tsi mung no chya ton ra ai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Sin "Asak nampan "
莘的作用
时间:2014-11-05 11:10:24 来源:德宏团结报
Tsa shaning a shong 1500 ning hta, shinggyim masha ni sin rong ai nhprang rai hte hpyi ana tsi shamai chye masai.
Tsa shaning 19 hta, Sinna Uropa dan na mungdan shagu ni go sin rong ai nhprang rai hte hpyi ana, myi ana tsi shamai chye masai.
1934 ning hta, logadat hpaji ninghkring ni go dusat galu gaba wa ai hta sin n lom n mai ai lam hpe chye lu masai.
1961 ning hta, Bo La Sha re ni go Iran mung ko sin n-grung nna shingtot mat ai masha ni hpe mu hkrup masai.
1969 ning hta, Ameriga mung na tsi sara Hke De Man go wa bo kau ai hpang, sin sha yang jang ningma chyip lawan ai hpe mu chye nu ai.
Tsa shaning 20 lakprat 80 ning hta, sin sha nna la ni a ma n chye shaprat ai ana tsi shamai la lu sai.
Ya ndai lahkong masum ning rai wa yang, Ameriga mung hta sin jat jashon la ai mu galo bang wa sai.
Langai akyu
Sin n-grung ai ana masa:
■Ma gasha, ram ma ni hkum hkrang atsom n lu galu gaba wa ai, grau nna go hkum tso, bo nu kunglet lam hpe wa hkye hkra chye nga ai.
■Sak gaba masha ko na la ni hkanggong gong wa ai.
■N-gup gata, dangkang mahka shinggan na hpyi gaya wa ai.
■Lamyin hpro aka wa ai.
■Hpyi ningja n rong ai.
Sin a akyu:
1. Sainu garan brat wa shangun ai arai gaja re
Masha hkum hkrang galu gaba wa na rai yang sainu garan brat wa ai go madung rai nga ai. Galu gaba wa dangam rai nga ai ma gasha, ram ma ni go, lama sin n-grung mat sa yi nga jang, atsom n lu galu gaba wa chye nga ai. N-grung ai nau na-du jang go, masha shingtot tai mat chye nga ai.
Bonu hpyi galu gaba wa na rai yang sin lom ra ai, sin n-gung jang nyan n-gun kung wa na lam pat mat sai. Sin go ma gasha, ram ma ni galu gaba wa na matu mana maka ahkyak gaba rai nga ai.
2. Ana htang hkrang hta yom n mai ai arai re
1978 ning hta Yamaikya ko mu lu ai: Ma gasha sumpum mi go sin n-grung nna ana htang n-gun kya mat masai, sin jat jashon ya ai hpang e go, ana htang n-gun shanut mat ai lam hpe lu awai la sai. Chyam dinglik ai hta chye lu yang, ana htang sainu brat hkrat wa ai hta, sin go grai ahkyak ai arai nan rai nga ai. Sin n-grung mat ai ni hpe sin jat jashon la shangun jang, sai ntsin ko na T sainu grai lo jat wa ai hpe mu lu nga ai. Sin n-grung jang ana htang hkrang hta ana byin wa chye nga ai.
3. Sin go hkanggong ana htang tsi lu ai
Gangoi ga-ang hkup a ahta de na sak gaba masha ni go hkanggong ana lu ai masa sa pru nga ai, madung go jit atsom n lu ji shakre ai re. Maning moi ning hta go, Uropadan ko sin jat jashon la ai bungli galo bang wa sai, dai go sin jat jashon la lu yang hkang gong ana lu tsi shamai ai ko nna hpang wa ai re. Ameriga mung na tsi sara ni shachyan dan yang, tsi galeng hte hkanggong ana tsi yang, sin hpe n dep nga ai da.
4. Wuisinsu A jashon la garum ai
Wuisinsu A hpe jashon la na rai yang sin n lom n lot rai nga ai. Wuisinsu A mayu e go dusat asin ko rong nga ai re, masha hkum hkrang hta gadon wa sa yi nga jang, wuisinsu A hpe sai ntsin de dat bang dat ra nga ai, mu ndai galo ai shaloi go sin she "Ginron" mu sa galo ra nga ai. Tsi lajang hkrat wa ai hta mu chye lu yang, myi a matu akyu rong ai, ndai go mahtang sin go wuiisinsu A hpe hkum hkrang e jashon la ai hta shadut dat lu ai majo re.
5. Ahpyi hte nrut nra hpe makop ai
Sin n-grung ai masha ni go hpyi ningja n rong, mazut rai nga ai, Sin n-gung jang nra kya byin tai wa na hpe ningdip kau ya, nrut nra man man rai galu gaba wa na hpe wa-hkye hkra ya rai chye nga ai.
6. Namta chye shangun n-gup mu shangun ai
Ma gasha nkau go arai nkai re arai ni chye sha nga ai, nkau go maisau sha, nkau go hkyedan matu gawa chye ma ai, ndai go sin n-grung ai masa rai nga ai.
Lahkong Yom n mai ai manang
Sin jat jashon la na rai yang lawu de na arai ni lom ra ai:
■Sin hte wuisinsu A, wuisinsu E, gai ni hte galang ta sha yang akyu grau rong ai.
■Sin go wuisinsu B6 hte galang ta sha ra ai.
Masum Anhte mungdan hta n-grung ai masa
Miwa mung masha ni go sin jashon la ai n-grung nga ai, masha hkum mi lami hauhke 12 sha rai nga ai, shing nrai Miwa mung lu shadat n-gun rapdo ko nna shadan ai masha hkum lani mi hauhke 15 jashon la na ngu ai bandung hta n du lu nga ai.l 30%~605 du ai ma gasha ni ni sin n-grung nga ai, sak gaba masha ni mung sin n-grung ai hkrai re.
Hpa majo masha lo malo ni "Asak nampan" __Sin gata a ta ?
1. Jashon la n-grung ai: Dusat shan hke 100 hta sin hauhke 3~5 rong ai, turai sha hpa hke 100 hta hta sin hauhke 1 daram sha rong ai. Dai majo namlap simai sha nau sha ai ni go sin n-grung nga ai. N-gu, hkaulan shadung re ni hta go jison, zhauson hte senwui ni rong shajang ai nga yang sin jat jahson la na hpe chyinghkyik hkra ya nna, sin n-grung lu nga ai.
2. Jat jashon la shadang lo jat aii: Galu gaba wa lawan ai ni sin ra gadon shadang tso nga ai, kan hti lawan ai ni sin lang shama kau ai shadang lo jat nga ai.
3. Jat jashon la n gaja ai: Shat rin n gaja ai ni sin jat jashon la na hpe chyinghkyik kau nga ai.
Laksan ninghkring ni ndau dat ai: Anhte mungdan na ma gasha, ramma ni sin jat jahson la na go nan nan ra nga ai.
Maling Sin a masat masa
Amying, sin, gung nambat Zn
Mazing ton, ganing re shara ko mung mai ton da ai.
N-grung ai masa:
★Shat n-gun shanut ai: N-gup n mu, shat n kam sha, shat sha lata gaga lai re sha sha mayu re.
★Galu gaba kung kat hpang hkrat, bonu kunglet yak: Sin n-grung shingtot ana lu wa ai.
★Ana htang n-gun grit yu mat wa ai.
★Hkron kap ana lu wa ai.
★Sak gaba masha ni hkanggong ana lu wa ai.
★Sak gaba masha ni shangai shaprat n-grun n lu mat ai.
Akyu
★Masha hkum hkrang gata shinggan ningma chyip lawan ai.
★Layin hpro aka ana prai mat ai.
★Namta n chye ai ana tsi shamai lu ai.
★Ma n chye shangai ai ana lu tsi shamai ai.
★Galu gaba shadut bonu shalet ai.
★Kara, lamyin, ahpyi sharai shatsom ya ai.
★Yitau su galo ya ai.
Jat jashon la ra ai masha ni
★Galu gaba wa nga ai ma gasha ni
★Myi man hkan byin si tu ja ai ni.
★Hkang gong manghkang rong ai la ni.
★Num hking n man ai num ni.
★Jit dui ana lu masha ni.
★Shan n sha ai ni.
★Sak gaba masha ni.
Rong shadang loi lo ai sha hpa
★Shan jahkai.
★Du sat asin.
★Pang lai sha hpa(Grau nna go muli ko lo rong ai).
★Hkaulan maku.
★Kahkum tum.
★Udi.
★Sau la kau sai nga chyu.
★Gyemo shadung.
Yom n mai ai manang
★Wuisinsu A, wuisinsu B6, wuisinsu E .
★Gai.
Dinglai ai masa
Sin nau n chye na ai.
Jat jashon la aten
shani shagu jat jashon la ra ai.
Miwa mung masha ni n-grung ai masa
Anhte mung hta 60% du ai ma chyangai hte ma gasha ni sin n-grung nga ai, ma hkum num ni hte chyu jo ai ma ganu ni sin n-grung shadang go 30% rai nga ai, sak gaba masha ni shagu jashon la ai sin go hauhke 4~7 rai nga ai.
Miwa mung masha ni yi jat jashon la ra a ta?
Mana maka jat jashon la ra ai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Mangai lado hta lusha ganing di jahtuk sha yang gaja a ta
Mangai lado hta lusha ganing di jahtuk sha yang gaja a ta
时间:2010-08-25 00:00:00 来源:德宏团结报
Mangai ta e malu masha jahtuk sha ai lam go grai ahkyak nga ai, hpa majo nga yang shi go yinam ta hta hkum e ningra ai lam hpe gapa ya lu ai hta n-ga, ningshung lai na matu mung hkyem da ya nga ai. Dai re mangai ta na lusha hpe kam ai mi hku sha jang go, shan sau nau htat wa nna masha ladu lai hpum wa nga ai, ashan anga re sau n-gun nau jat wa ai bo lusha hpe sharam na, hkatsu chyahkan zon re panglai lusha ni hte shan ju jahkai ni sha ai shaloi mung n ton shana ai sha sha na.
Mangai lado na lusha ni go hkum de wa nna nau n gahtet ai hpe ma- dung na, ga shadon Wa sinwop, Taukok shan, Yenwo(燕窝), Yin-er(银耳), lagat jahku, chyingnam nambyen, lasi jahku, nongnai, nbu si, ga lasi, hkaibyek di, pozhai simai, mago si re ni, lusha ndai ni hpe htap- htuk ai hku bai jahtuk galo sha shing nrai namtsi hte shadu gabo sha yang grau hkrak nga ai.
Namtsi sara ni a lusha hpaji hku nna tsun yang, mangai lado hta go ningsing manam ai, jap ai ni hpe sharam sha yang gaja nga ai, ga shadon majap, makhpyikbom zon re ni, kro n-gun jat na matu, namsi namso namlap simai ni lo sha na, dai ni go hkumlitsun, hkrang- hkyi pot, tauba si, shaba si, ningshung makok si, wa-dep langu si re ni re. Bai kahkum mung nmut mangai na simai gaja re, shi ko go Wuisinsu A, WuisinsuE re ni grai rong nga ai, shadu, gangau, ningdap, gabo di sha mai ai hta n-ga, ahpa mung no mai hpa sha nga ai. Kahkum lo sha yang hkumhkrang hkunhkro ai hpe lu awai nga ai hta n-ga, ma ni a matu gajujai ni mung no mai jahkrat, jit dui ana lu ai ni a matu mung tsi no rai nga ai. Bai kahkum go hkum machyit aron ai lu jasim ai hta n-ga, asai n-gun mung grai no htu ya lu nga ai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Hpungtang hpaji ginra景颇科普
Si shum hpe majoi n mai sha ai
味精不能吃得过多
Sishum go zolau myu mi re, madung go guansonna rai nga ai Sishum go simai mu na matu bang sha ai re, Mi
-
Nang hpe simai galo sharin na
2012-06-14Nang hpe simai galo sharin na
Mayu na simai__Gaujeng hte udi gangau Hkrang ngau: Gau jeng hke 500, udi hkum 3 lasi sau hke 50, jum hke 3, wushang fun hke 2 1 Gaujeng hpe gashon la nna aban ko loi galu nna mot bang ton na 2 Gahtet sai di hta sau bang nna, bo gayau t
-
Htingra lado u rem yang sadi ra ai lam
2012-06-14Htingra lado u rem yang sadi ra ai lam
1 Gashung htang Htingra lado hta nbung nsa lagyi, gahtet gatsi lai lo re nga yang, u ni a matu tsun ga nga jang n manu ai lam lo lo nga nga ai, grau nna go shana hte shani na gahtet gatsi shadang n bung hkat ai nga yang, u ni hpe grai wa h
-
Ok loi ai ana
2012-06-14Ok loi ai ana
Anhte go shani shagu sha ai hte n hka lu nga ga ai, rai yang shat si mai she mu a lu nga nna n mai hte sha jahkru dinglai ai, shing rai jang hkum hkrang hpe jahten shaza hkra sai hta n-ga, lawu de na ana ni mung ok byin wa loi nga ai: 1 Hp
-
N gaja ai namlap simai sha ladat 10
2012-06-14N gaja ai namlap simai sha ladat 10
1 Nong e shat sha na shong ko mahkri sum sha ai Mahkri sum hpe go shat sha ngut ai hpang ko she mai sha ai Ning rai yang, shat kan hkri ntsin hte lu sha ni hte gayau wa nna shat kan hkri ntsin a hkri shadang shayom kau nna, shat kan gata
-
Majap hkai na ladat
2012-06-14Majap hkai na ladat
Bong ban hpaji: Bong ban ahtik lata: Bong ban ahtik go jan hkra nbung hkrang, ga sau rong ai hta 2~3 ning laman ko shaba si re asi si jo ai bo simai nhkai yu sai shara hta rai ra ai Hkai na shong nhtoi 10~15 ya hta, bong ban ahtik hku namh
-
Wa-long sanseng du ra ai lam
2012-06-14Wa-long sanseng du ra ai lam
Wa long gahtet shadang shatso ya ra ai Wa long ntsa ko bala satik magap ya ra ai, lam la- hkong re bo magap ya yang grau gaja ai Wa long gata ko nbung hkon shangun ra ai Gashung ai majo, wa long hta n bung n jahkrang ya jang, nbung nsa n
-
Htingra lado hta u tsi lang yang sadi ra ai lam
2012-06-14Htingra lado hta u tsi lang yang sadi ra ai lam
Lama htingra lado hta u di di ai u ganu hpe tsi jo ai n htuk sa yi nga jang go, u di di ai yom mat nna, ja gumhpro sum wa chye ai Lawu de na tsi ni udi yom mat shangun chye nga ai: Hong-an, hpunan(呋喃) tsi jahkai: Tsi ndai ni go udi di
-
Htingra lado hta hkaimu jak rai lang yang sadi ra ai lam
2012-06-14Htingra lado hta hkaimu jak rai lang yang sadi ra ai lam
Nbung nsa gahtet wa sai hta hkan nna, htingra lado hkaimu bungli bai shang bang wa ra sai hte maren, myu shagu re hkaimu jak rai ni hpe bungli galo ai ko lang hkrat wa ra sai Hkaimu galo jak hking rai ni hpe atsom lang hkrat wa lu na matu,
-
Shani shagu ningshung makok si langai sha ra ai
2012-06-14Shani shagu ningshung makok si langai sha ra ai
1 Gade n gaji gade n gaba re ningshung makok si langai hta gahtet shadang 60~100 sha rong, sau n rong na mung n nrong rai nga ai 2 Zhenwui hke 5 hte htanshuihuahowu hke 20 rong ai rai nna, dui rai galang mi sha ai hte maren rai nga ai 3
-
Htingra nokyu hkai shalat na hpaji
2012-03-01Htingra nokyu hkai shalat na hpaji
Nukyu go lum ai shara ko tu tsom nna, gahtet n hkam lagyi n jan rai nga ai, nokyu hpe go htingra lado hta hkrai hkai ai re, lawu de hkai shalat hpaji shachyen dan na 1 Nokyu tu tsom lu ai shara shong tam ton na Nokyu go aru grai hkram wa
-
Num ma ni a jit lam ko machyi wa ai ana
2012-03-01Num ma ni a jit lam ko machyi wa ai ana
Jit lam ponghpom ana Ana ndai go jit shabong hte jit lam ko machyi wa ai ana hpe tsun ai re, raitim ana dai hkrak nan machyi agrop wa ai go n mu nhtom , machyi n pyo wa ai kumla go loi n hkring jit ji mayu satsang, jit gatu wa ai n dang sha
-
Shayi num sha ni sari makop na hpaji
2012-03-01Shayi num sha ni sari makop na hpaji
1 Shayi num sha ni shinggan de pru hkom ra jang, manang so la nna hkom ra ai? Shan kra palong hkum hpun, shakya ai lam mung hkum dinglai, masha hpong ko sari n rong ai lai hkum madun, 2 Shayi num sha ni shinggan pru hkom ai ten laman hta,
-
Nmut ningshung ta na simai myu 8 sade shagreng salum shaja ya lu ai
2011-11-16Nmut ningshung ta na simai myu 8 sade shagreng salum shaja ya lu ai
1 Sade shagreng ai simai: Yung badi si Simai a akyu tsun ga nga jang, ya amying gaba dik ai go yungbadi si rai nga ai Shi go nampan htoi pu nna, asi go majap zon rai nhtom, sau hte gangau sha, grau nna go udi hte gangau sha yang grai gaja
-
La ni gung ningtuk htok ai sha hpa 8
2011-11-16La ni gung ningtuk htok ai sha hpa 8
1 Lap tsit simai Lap tsit simai lo malong go hkup ai rai nna, malu masha ko na htang, shan, udi hte hkumhkrang gatana arai htok shapro ai ko bayin lo mat ai hkri hpa arai ni hpe bungsan ga- yau kau ya nna hkumhkrang ntsin hpe loi hkup ai k
-
Gashung lado hta htang maja ra ai ana ni
2011-10-22Gashung lado hta htang maja ra ai ana ni
Ningshung lado du sai hte maren, nau gashung lagyi nna, masha hkum hta ana amyu myu ok wa nga ai Nsa lam ana Gatsi bungli ahput hkra jang ladi na sapsanap gasheng hkra nna sailam ginchyum wa nhtom, ok hkyek ana byin wa nna, awo wo, ladi,
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Wa long grupyin na ana ganu sat hpaji
Wa long grupyin na ana ganu sat hpaji
时间:2010-08-25 00:00:00 来源:德宏团结报
1, Wa long chyinghka lam ko ana sat nong galo nna, 20% re Shaukyen(烧碱) hte ana sat tsi galo la nhtom, ana sat tsi hpe n hpoi mat shangun na matu, laban mi atsi galang galai na.
2, Wa rem ai masha, wa tsi sara ni wa long de shang na rai jang chyinghka lam ko ana sat tsi hte a ta shong gashin kau na, ana sat sabya shing nrai ana sat tsi jahku (0.1 re Sin jeermye新洁而灭) hte gashin tim mai ai. Shang ai ni yong go laksan masat ton da ai gyepdin ni din na, la shang na hkingrai ni ko mung tsi gat bun na.
3, Wa long gata shinggan, wa long grupyin na lam ni hpe mung aten do masat nna ana sat na. Wa long gata ko go wa hte rau atsi gat bun na, masha hte wa hpe hpa nra ai tsi lang na, ga shadon Bedusha (百毒杀) shing nrai 0.2%Goyang-yison (过氧乙酸) re ni. Wa hkom shamu chyai ai dabang hkan na lam ko go 2%Shaukyen(烧碱) ntsin gat bun na. Ana sat na shong ko ye sanseng, gashin shatsom kau rai ra ai. Ana sat tsi lang ai htom, hka hte bai gashin sanseng kau ra ai, shing nrai jang masha hte wa ko hkra wa chye ai.
4, Wa ganu wa gasha hkai na shong e 0.1 re Gaumungson kya(高锰酸钾) ntsin hte Chyu, la- hprang gatsut gashin ya ai htom she wa gasha hkai shangun na.
5, Shinggan de na wa mari bang na shaloi, wa hpe Bedusha shing nrai 0.1%~0.2 re Goyang- yison hte ana sat kau na.
6, Shinggan de na ni wa sa yu gawan ai htom, yu gawan lai wa ai lam shing nrai dabang hpe ana sat tsi gat bun shing nrai a- hka jo bun nna ana sat kau na.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga


text:
Namlap simai hte nhtuk ai lusha ni
不能和蔬菜搭配的饮食
时间:2014-06-30 00:00:00 来源:德宏团结报
Kumgyin hte mahkri sum nhtuk ai. Mahkri sum ko na Wuisinsu C go hke 100 hta hauhke 25 hpra rong ai, Wuisinsu C hpe makop la na matu, kumgyin hte nmai gayau sha, shing nrai nmai pong gangau sha ai. Mahtang kumgyin ko na Mui(酶) go mahkri sum ko na Wuisinsu C hpe jahten kau chye ai.
Kumgyin hte majap nhtuk ai Majap ko go Wuisinsu C lohtam rong ai, hke mi hta hauhke 185 du ai. Kumgyin ko go Wuisinsu C hpe garan kau chye ai bo Mui rong ai, shingrai nna lahkong yan hpe gayau sha jang, majap ko na Wuisinsu C hpe jahten kau ya nna, lusha dat n-gun shadang shanyem kau ya sai.
Kumgyin hte hkrangpu nhtuk ai. Hkrangpu ko Wuisinsu grai lo rong ai, hke 100 hta hke 9 hpra du ai, lama kumgyin hte galang ta sha yang, hkrangpu ko na Wuisinsu C go kumgyin ko Wuisinsu C garankau ai Mui e jahten kau ya lu nga ai, dai rai nmai pong gangau sha, shing nrai galang ta nmai sha ai.
Hparo hte lagat jahku nhtuk ai. Hparo go gahtet jap ai rai nna, shi a jap ai abat go gaubong hte bung nga ai, shi a akyu go lagat jahku hte ningle hkat nga ai, dai majo, hparo hte lagat jahku hpe nmai gayau sha ai.
Hkranghkyi hpro hte Hkranghkyi hkye nhtuk ai. Masha nkau kau go hkrang- hkyi hpro hte hkranghkyi hkye hpe mot la nna, gayau gaya di gangau sha chye ma ai. Hkrak tsun ga nga yang, ning di sha ai ladat go n-gaja nga ai. Mahtang hkranghkyi hpro ko na Wuisinsu rong shadang go hkranghkyi hkye ko na hte shadon yang loi tso nna, masha hkumhkrang hkamja na matu akyu grai gaba nga ai, raitim, hkranghkyi hkye hte hkranghkyi hpro jom gayau shadu jang, Wuisinsu C hpe ma hkra lahpot kau shangun chye ai, mahtang hkranghkyi hkye hta arai garan chye ai Mui myu mi rong nna, hkranghkyi hpro ko na Wuisinsu C hpe jahten kau lu nga ai. Dai sha nrai, hkranghkyi hkye hpe Wuisinsu C rong ai namlap simai ni hte gayau sha jang mung, Wuisinsu C hpe jahten kau ya chye nga ai.
Majap hte hkranghkyi hkye nhtuk ai. Hkranghkyi hkye hta Wuisinsu C hpe garan kau ai Mui rong ai, majap hta go Wuisinsu C bai lo rai nga ai, shing rai hkranghkyi hkye hte majap hpe nmai gayau sha ai, dai nrai yang majap a lusha dat n-gun hpe wa-hkye hkra ya chye nga ai.
Majap hte kahkum si nhtuk ai. Kahkum si hta mung Wuisinsu C hpe garan kau ai bo Mui rong nna, majap ko na Wuisinsu C hpe jahten kau lu nga ai, dai majo, shan lahkong hpe arau nmai sha ai.
Gaujeng hte lagat jahku nhtuk ai. Mahtang gaujeng mung hparo hte maren gahtet ai bo jahkai re majo, lagat jahku a akyu hte nhtang hkat ai majo, nmai gayau sha ai.
Gaujeng hte chyaru nhtuk ai. Gaujeng mung gahtet ai bo jahkai rai nna, gaujeng sha nna chyaru bai lu rai jang wan ko sau jat ai hpa rai mat sai, dai majo, arau nmai sha ai. Sai pru ai ana lu ai machyi masha ni grau nna sadi maja ra ai.
Pozhai hte nga lapu nhtuk ai. Nga lapu go gahtet ai bo jahkai rai, pozhai bai rai jang go lagyi ai bo jahkai bai rai nna, nhtuk hkat nga ai. Bai nna Nga lapu go sau hte gangau jang sau lo, pozhai go bai lagyi manyen re majo, gayau shadu sha yang kan mase wa loi ai.
Ga lasi hte mun tu chyahkan nhtuk ai Ga lasi ko sau lo, mun tu chyahkan go lagyi re majo, lahkong yan hpe arau sha jang, kan chye mase wa nga ai.
Ga lasi hte kumgyin nhtuk ai. Kumgyin go lagyi ai bo re, gatsing sha ai lo nga ai. Ga lasi bai rai jang go sau lo nga ai, lagyi arai sau hte hkrum gadup hkat jang, grau manyen wa chye nga ai, dai majo, gayau sha ai lo sa yi nga jang, kan mase wa chye ai, dai majo nmai gayau sha ai.
Nohpu hpro (Dufu) hte gaubong nhtuk ai. Masha nkau ni go nong e gaubong hte nohpu kya gayau sha chye ma ai. Ning re sha ladat hpe grai gaja dum ma ai, hkrak tsun ga nga jang, nohpu kya hte gaubong go nhtuk ai re, majoi mi ning re nhtuk hkat ai masa go masha hkumhkrang hpe grai wa laklai ai hku nnga pyo wa shangun ai lam nnga ai ngu ai sha re, shan lahkong hkrum jang byin tai wa ai arai ni go Gai marop la na hpe wa-hkye hkra chye nga ai. Gaubong ko Zhauson (草酸) mana maka rong ai, nohpu kya ko na Gai (钙) go gaubong ko na Zhauson hte hkrum jang Zhauson-gai (草酸钙) tai mat nna, masha hkumhkrang gai hpe marop la na matu shayak kau chye nga ai. Gai go masha hkrumhkrang hta grit nmai ai arai re, lama masha hkumhkrang hta aten na na rai Gai jashon la ai yak hkak mat, dai ko sha bang la ai bai n-grung rai jang, masha hkum hkrang hta gai gata mat wa chye nga ai.
Kahkum si hte Wuisinsu C lo ai simai ni nhtuk ai. Kahkum si ko Wuisinsu C hpe garan kau lu ai bo Mui rong ai majo, Wuisinsu C lo ai namlap simai, namsi ni hte nmai gayau sha ai. Wuisinsu C go gahtet hkam ai, kahkum si hpe shadu jahkut ai hpang shi a mui dai hten mat loi ai. Dai majo, kahkum si hpe shadu sha yang akyu rong ai, nmai gangau gatset sha ai, mahkri sum, majap re ni hte grau nna nmai gayau shadu sha ai. Wuisinsu lo rong ai simai go Pozhai, sau chyinghkrang, mahkri sum, majap din, hkrang hpro gasha, hkrangpu re ni re.
Kahkum si hte bainam shan nhtuk ai. Kahkum si hte bainam shan gayau sha yang, pu kan nsa lo wa chye ai hta n-ga, sinda chyat, kan chyabung wa re masa ni pru wa ai, dai majo nmai gayau sha ai.
Wosun hte lagat jahku nhtuk ai Lagat jahku hta gat tsa lo ai majo, pu manyen ya kan sa jahkrang ya re akyu rong ai, ndai go masha yong mayong chye ai hpaji re. Raitim, lagat jahku go lagyi ai bo re, wosun mung lagyi ai bo rai re, shan lahkong hpe arau gayau sha jang pu kan a matu, akyu nrong ai, kan mase wa loi nga ai, dai majo nmai gayau sha ai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga